Source: http://www.europarl.europa.eu/doceo/document/A-8-2015-0361_MT.html
Timestamp: 2020-02-22 16:36:38+00:00
Document Index: 2017309

Matched Legal Cases: ['art;\n48', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar ir-Rapport annwali dwar l-attivitajiet tal-Kumitat għall-Petizzjonijiet 2014
962k 579k
dwar ir-Rapport annwali dwar l-attivitajiet tal-Kumitat għall-Petizzjonijiet 2014
(2014/2218 (INI))
– wara li kkunsidra r-riżoluzzjonijiet preċedenti tiegħu dwar ir-riżultat tad-deliberazzjonijiet tal-Kumitat għall-Petizzjonijiet,
– wara li kkunsidra l-Artikoli 10 u 11 tat-Trattat dwar l-Unjoni Ewropea (TUE),
– wara li kkunsidra l-importanza tad-dritt ta' petizzjoni u l-utilità li l-Parlament ikun immedjatament informat bit-tħassib speċifiku taċ-ċittadini u r-residenti Ewropej, kif previst fl-Artikoli 24 u 227 tat-Trattat dwar il-Funzjonament tal-Unjoni Ewropea (TFUE),
– wara li kkunsidra l-Artikolu 228 tat-TFUE,
– wara li kkunsidra l-Artikolu 44 tal-Karta tad-Drittijiet Fundamentali tal-Unjoni Ewropea dwar id-dritt ta' petizzjoni lill-Parlament Ewropew,
– wara li kkunsidra d-dispożizzjonijiet tat-TFUE fir-rigward tal-proċedura ta' ksur, partikolarment l-Artikoli 258 u 260,
– wara li kkunsidra l-Artikoli 52, 215, 216(8), 217 u 218 tar-Regoli ta' Proċedura tiegħu,
– wara li kkunsidra r-rapport tal-Kumitat għall-Petizzjonijiet (A8-0361/2015),
A. billi fl-2014 tressqu 2 714-il petizzjoni, li jirrappreżenta tnaqqis ta' madwar 6 % fir-rigward tal-2013, li fiha l-Parlament irċieva 2 885 petizzjoni; billi 790 petizzjoni ġew ikkunsidrati ammissibbli u ngħataw segwitu; billi 1 070 petizzjoni ġew ikkunsidrati inammissibbli; billi 817-il petizzjoni kienu ammissibbli u ngħalqu; billi 37 petizzjoni kellhom rakkomandazzjoni li ġiet ikkontestata; billi dawn iċ-ċifri jammontaw għal kważi d-doppju tal-petizzjonijiet li waslu fl-2009; billi ma kien hemm ebda żieda proporzjonata fl-għadd ta' impjegati taċ-ċivil li għandhom il-kompitu li jipproċessaw dawn il-petizzjonijiet;
B. billi l-għan tar-rapport annwali dwar l-attivitajiet tal-Kumitat għall-Petizzjonijiet hu li jippreżenta analiżi tal-petizzjonijiet li waslu fl-2014 kif ukoll li jiddiskuti l-possibilità ta' titjib fil-proċeduri u fir-relazzjonijiet ma' istituzzjonijiet oħra;
C. billi l-għadd ta' petizzjonijiet irċevuti huwa modest fir-rigward tal-popolazzjoni totali tal-Unjoni Ewropea, u dan jindika li l-maġġoranza taċ-ċittadini tal-UE għadhom ma jafux dwar id-dritt ta' petizzjoni jew dwar l-utilità possibbli tiegħu bħala mezz biex tinġibed l-attenzjoni tal-istituzzjonijiet tal-UE u tal-Istati Membri għall-kwistjonijiet li huma ta' tħassib għalihom u li jaffettwahom; billi, minkejja li xi ċittadini tal-UE huma konxji mill-proċess tal-petizzjoni, għad hemm konfużjoni kbira dwar il-qasam tal-attivitajiet tal-UE, kif muri min-numru għoli ta' petizzjonijiet inammissibbli li tressqu (39,4 %);
D. billi trattament xieraq ta' petizzjonijiet matul il-proċess kollu huwa kruċjali biex jiġi żgurat rikonoxximent li d-dritt ta' petizzjoni jiġi rrispettat; billi l-petizzjonanti għandhom it-tendenza li jkunu ċittadini impenjati għat-titjib, u għall-benesseri ġejjieni, tas-soċjetajiet tagħna; billi l-esperjenza ta' dawn iċ-ċittadini fir-rigward ta' kif jiġu ttrattati l-petizzjonijiet tagħhom tista' tiddetermina l-opinjoni futura tagħhom dwar il-proġett Ewropew;
E. billi 1 887 petizzjoni, li minnhom 1 070 kienu inammissibbli, ingħalqu fl-2014; billi dan ifisser żieda ta' kważi 10 % meta mqabbel maċ-ċifra għall-2013, meta 1 723 petizzjoni ġew magħluqa;
F. billi ċ-ċittadini tal-Unjoni huma direttament rappreżentati mill-Parlament Ewropew, l-unika istituzzjoni tal-Unjoni eletta minnhom stess; billi d-dritt ta' petizzjoni joffrilhom il-mezzi biex jiġbdu l-attenzjoni tar-rappreżentanti eletti minnhom;
G. billi ċ-ċittadini tal-UE, u l-kultura ta' servizz f'isimhom, għandhom dejjem ikollhom prijorità fil-ħidma tal-Parlament u, b'mod partikulari, tal-Kumitat għall-Petizzjonijiet, qabel kull kunsiderazzjoni oħra jew kriterji ta' effiċjenza; billi l-livell attwali tar-riżorsi umani disponibbli fi ħdan l-unità għall-petizzjonijiet ipoġġi f'riskju l-ksib ta' dawn il-prinċipji fundamentali;
H. billi, jekk jiġi għalkollox irrispettat fl-essenza tiegħu, id-dritt ta' petizzjoni jista' jsaħħaħ ir-reazzjoni tal-Parlament għaċ-ċittadini u r-residenti tal-UE, jekk ikun hemm mekkaniżmu miftuħ, demokratiku, inklużiv u trasparenti fl-istadji kollha tal-proċedura tal-petizzjonijiet, bl-għan li jiġu solvuti problemi relatati primarjament mal-applikazzjoni tal-leġiżlazzjoni tal-UE;
I. billi d-dritt ta' petizzjoni huwa element kruċjali għad-demokrazija parteċipattiva;
J. billi d-dritt li titressaq petizzjoni għandu l-għan, flimkien mal-Ombudsman Ewropew, li jittratta l-amministrazzjoni ħażina min-naħa tal-istituzzjonijiet tal-UE jew l-istituzzjonijiet nazzjonali fl-implimentazzjoni tad-dritt tal-UE;
K. billi l-petizzjonijiet jipprovdu indikazzjonijiet prezzjużi lil-leġiżlaturi u lill-korpi eżekuttivi kemm fil-livell tal-Unjoni kif ukoll f'dak nazzjonali, b'mod partikolari dwar il-lakuni possibbli fl-implimentazzjoni tal-leġiżlazzjoni tal-UE; billi l-petizzjonijiet jistgħu jkunu twissija bikrija għall-Istati Membri li għadhom lura fl-implimentazzjoni tad-dritt tal-UE;
L. billi l-petizzjonijiet li ġew indirizzati lill-Kumitat għall-Petizzjonijiet kienu spiss utli immens u b'kontributi diretti għal kumitati responsabbli oħra tal-Parlament fix-xogħlijiet leġiżlattivi fl-oqsma rispettivi tagħhom;
M. billi l-iżgurar tar-rispett għad-dritt fundamentali għal petizzjoni mhuwiex biss ir-responsabilità tal-Kumitat għall-Petizzjonijiet, iżda pjuttost għandu jkun sforz komuni tal-kumitati kollha tal-Parlament, kif ukoll tal-istituzzjonijiet l-oħra tal-UE; billi ebda petizzjoni m'għandha tingħalaq sakemm ikunu għadhom mistennija l-kummenti mill-kumitati parlamentari l-oħrajn;
N. billi l-Kumitat għall-Petizzjonijiet għandu jistinka biex jagħmel użu akbar tal-prerogattivi tiegħu, u tal-għodod ġenerali u speċifiċi tiegħu bħala kumitat, bħal mistoqsijiet orali u riżoluzzjonijiet qosra, sabiex tingħata viżibilità, fuq il-bażi tal-petizzjonijiet li jkunu waslu, lil kwistjonijiet differenti ta' tħassib għaċ-ċittadini u r-residenti tal-UE, billi jinġiebu quddiem il-plenarja ta' dan il-Parlament;
O. Billi kull petizzjoni trid tiġi evalwata u trattata bir-reqqa, b'mod effiċjenti, fil-pront, b'mod trasparenti u individwalment, b'mod li jippreserva d-drittijiet parteċipattivi tal-Membri tal-Kumitat għall-Petizzjonijiet; billi kull petizzjonant għandu jirċievi tweġiba, f'perjodu qasir ta' żmien, fejn jiġu indikati jew ir-raġunijiet għall-għeluq tal-petizzjoni jew il-miżuri ta' segwitu, eżekuzzjoni u monitoraġġ meħuda; billi koordinazzjoni istituzzjonali aħjar mal-istituzzjonijiet tal-UE, nazzjonali u reġjonali hija essenzjali biex il-kwistjonijiet imqajma mill-petizzjonijiet jiġu indirizzati fil-pront;
P. billi l-ipproċessar effiċjenti u rapidu tal-petizzjonijiet irid ikun iggarantit anki waqt it-tranżizzjoni bejn leġiżlaturi differenti u t-tibdil fil-persunal li dawn iġibu magħhom;
Q. billi huwa primarjament fl-interess ta' petizzjonijiet ammissibbli u fondati li l-ħidma tal-Kumitat għall-Petizzjonijiet ma tittaqqalx b'ipproċessar imtawwal inutilment ta' petizzjonijiet inammissibbli jew infondati.
R. billi petizzjonant għandu jiġi infurmat kif xieraq dwar ir-raġunijiet għaliex petizzjoni tiġi ddikjarata inammissibbli;
S. billi l-petizzjonijiet huma diskussi f'laqgħat tal-Kumitat għall-Petizzjonijiet u li l-petizzjonanti jistgħu jipparteċipaw f'dawn id-diskussjonijiet, u għandhom id-dritt li jressqu l-petizzjonijiet tagħhom flimkien ma' aktar informazzjoni dettaljata u jistgħu jikkontribwixxu b'mod attiv għax-xogħol tal-kumitat, bl-għoti ta' informazzjoni addizzjonali lill-membri tiegħu, lill-Kummissjoni Ewropea, kif ukoll lir-rappreżentanti tal-Istati Membri li jistgħu jkunu preżenti; billi fl-2014 attendew 127 petizzjonant għad-deliberazzjonijiet tal-Kumitat u kienu involuti fihom; billi dan il-proporzjon ta' parteċipazzjoni diretta għadu relattivament baxx u jista' jibbenefika minn żieda, inkluż bl-użu tal-mezzi ta' komunikazzjoni mill-bogħod u permezz ta' ppjanar li jippermetti li l-petizzjonanti jorganizzaw aħjar il-wasla tagħhom fil-kumitat;
T. billi f'ħafna okkażjonijiet wara d-dibattitu pubbliku fil-laqgħat tal-kumitat, il-petizzjonijiet jinżammu miftuħin, ikun imbassar segwitu ulterjuri u jkun mistenni aktar feedback, jiġifieri mistoqsijiet addizzjonali mill-Kummissjoni jew mill-kumitati parlamentari jew skambju konkret mal-awtoritajiet nazzjonali jew reġjonali kkonċernati;
U. billi huwa meħtieġ aktar ħin għal-laqgħat sabiex tkun tista' tiġi diskussa firxa wiesgħa ta' suġġetti u tiġi żgurata l-kwalità ta' kull dibattitu; billi laqgħat tal-koordinaturi tal-gruppi politiċi huma kruċjali biex jiġu żgurati l-ippjanar u t-tmexxija bla xkiel tal-ħidma tal-Kumitat, u għalhekk għandhom jingħataw biżżejjed żmien biex jippermettu teħid tad-deċiżjonijiet demokratiku;
V. billi l-attivitajiet tal-Kumitat għall-Petizzjonijiet huma bbażati fuq l-informazzjoni pprovduta bil-miktub mill-petizzjonanti u l-kontributi orali u awdjoviżivi tagħhom fil-laqgħat, supplementati b'kompetenza esperta pprovduta mill-Kummissjoni Ewropea, mill-Istati Membri, mill-Ombudsman u minn korpi politiċi rappreżentattivi oħra;
W. billi t-tħassib tal-petizzjonanti għandu jiġi indirizzat bir-reqqa matul il-proċess tal-petizzjoni; billi dan il-proċess jista' jeħtieġ stadji differenti, inklużi bosta sessjonijiet ta' feedback mill-petizzjonant u mill-istituzzjonijiet Ewropej u awtoritajiet nazzjonali kkonċernati;
X. billi l-kriterji stabbiliti għall-ammissibilità tal-petizzjonijiet, skont it-Trattat u r-Regoli ta' Proċedura tal-Parlament, jeħtieġu li l-petizzjonijiet jissodisfaw il-kundizzjonijiet ta' ammissibbiltà formali (l-Artikolu 215 tar-Regoli ta' Proċedura), jiġifieri li petizzjoni għandha tikkonċerna kwistjoni li taqa' taħt l-oqsma tal-attività tal-Unjoni u li taffettwa b'mod dirett lill-petizzjonant, li għandu jkun ċittadin jew resident tal-Unjoni; billi, b'riżultat ta' dan, numru ta' petizzjonijiet riċevuti jiġu ddikjarati inammissibbli minħabba li ma jikkorrispondux għal dawn il-kriterji formali; billi d-deċiżjoni dwar l-ammissibilità tikkorrispondi ma' dawn il-kriterji legali u tekniċi, u m'għandhiex tiġi ddeterminata minn deċiżjonijiet politiċi; billi l-portal tal-Internet tal-petizzjonijiet għandu jkun għodda effettiva fl-għoti tal-informazzjoni u l-gwida meħtieġa lill-petizzjonanti fir-rigward tal-kriterji ta' ammissibbiltà;
Y. billi issa ġie adottat mod ta' trattament speċifiku fir-rigward tal-petizzjonijiet li jikkonċernaw it-tfal, billi ġie rikonoxxut li kull dewmien f'dawn il-fajls ifisser dannu partikolarment profond għall-persuni kkonċernati;
Z. billi permezz tal-użu ta' petizzjonijiet, iċ-ċittadini tal-UE jistgħu jissorveljaw it-tfassil u l-applikazzjoni tal-liġi tal-UE; billi dan jippermetti li ċ-ċittadini tal-UE jaġixxu bħala sors utli ta' informazzjoni dwar talbiet fir-rigward ta', u l-ksur tad-dritt tal-UE, billi dan tal-aħħar huwa ta' rilevanza partikolari għal kwistjonijiet li jikkonċernaw l-ambjent, is-suq intern, ir-rikonoxximent tal-kwalifiki professjonali, il-protezzjoni tal-konsumatur u s-settur tas-servizzi finanzjarji;
AA. billi s-sottomissjoni ta' petizzjoni spiss issir fl-istess ħin mal-preżentazzjoni ta' lment lill-Kummissjoni Ewropea li tista' tipprova tibda proċedura ta' ksur jew azzjoni għal nuqqas ta' aġir; billi l-istatistiċi (ara t-23 Rapport tal-Kummissjoni dwar l-applikazzjoni tad-dritt tal-Unjoni (COM/2006/0416)) juru li kwart, jew saħansitra terz, tal-petizzjonijiet u l-ilmenti pproċessati fl-2014 kienu marbutin ma' proċeduri ta' ksur jew wasslu għal tali proċeduri; billi l-involviment tal-Parlament f'dawn il-proċeduri ta' petizzjoni jippermetti skrutinju akbar fuq il-ħidma investigattiva tal-istituzzjonijiet kompetenti tal-UE; billi l-ebda petizzjoni mgħandha tingħalaq filwaqt li tkun qed tiġi investigata mill-Kummissjoni;
AB. billi l-kwistjonijiet ewlenin ta' tħassib imqajma fil-petizzjonijiet għandhom x'jaqsmu ma' firxa wiesgħa ta' kwistjonijiet, bħal pereżempju leġiżlazzjoni ambjentali (b'mod partikolari fir-rigward tal-ġestjoni tal-ilma u l-iskart, it-tiftix u l-estrazzjoni tal-idrokarburi, u proġetti tal-infrastruttura u l-iżvilupp), id-drittijiet fundamentali (b'mod partikolari d-drittijiet tat-tfal u tal-persuni b'diżabilità, ta' rilevanza partikolari peress li sa kwart tal-elettorat tal-UE ibati minn xi livell ta' diffikultà jew diżabilità), il-moviment liberu ta' persuni, id-diskriminazzjoni, l-immigrazzjoni, l-impjiegi, in-negozjati dwar is-Sħubija Trans-Atlantika ta' Kummerċ u ta' Investiment (TTIP), il-benesseri tal-annimali, l-applikazzjoni tal-ġustizzja, u l-inklużjoni soċjali ta' persuni b'diżabilità;
AC. billi l-portal tal-Internet tal-Kumitat għall-Petizzjonijiet tnieda fid-19 ta' Novembru 2014, b'dewmien ta' sena, biex tiġi sostitwita l-pjattaforma elettronika għat-tressiq tal-petizzjonijiet li qabel kienet disponibbli fuq il-portal Europarl, u kien maħsub biex jippromwovi d-dritt ta' petizzjoni u jtejjeb il-parteċipazzjoni attiva taċ-ċittadini fil-ħajja tal-UE; billi dan il-portal, li għadu mhuwiex kompletament operattiv, ġie mfassal biex jipprovdi soluzzjoni integrata li tkopri l-ħtiġijiet speċifiċi tal-proċess tal-petizzjoni, biex iċ-ċittadini tal-UE li jixtiequ jressqu petizzjoni jkollhom għodda fuq l-internet aktar adattata għall-ħtiġijiet tagħhom, b'segwitu f'ħin reali tal-istadji varji tal-petizzjonijiet tagħhom; billi bosta nuqqasijiet ġew identifikati, speċjalment fir-rigward tal-funzjoni ta' tiftix, li jipperikolaw ir-rwol tal-portal bħala reġistru pubbliku ta' petizzjonijiet, u billi t-tieni fażi, immirata li ssolvi l-lakuni eżistenti kollha, kellha tkun diġà ġiet konkluża; billi dan jista' jikkontribwixxi sabiex jitjiebu s-servizz u l-viżibilità lejn iċ-ċittadini u l-membri tal-Kumitat, u se jservi bħala reġistru elettroniku (previst fl-Artikolu 216(4) tar-Regoli ta' Proċedura) li permezz tiegħu ċ-ċittadini jistgħu jressqu u jibqgħu aġġornati dwar petizzjonijiet, u jżidu l-firma elettronika tagħhom mal-petizzjonijiet tagħhom stess; billi dan il-portal il-ġdid huwa maħsub sabiex jiżdiedu t-trasparenza u l-interattività tal-proċedura ta' petizzjoni filwaqt li tiġi żgurata effiċjenza amministrattiva aħjar, fl-interess tal-petizzjonanti, tal-membri u tal-pubbliku ġenerali; billi l-portal tal-internet għandu jkun l-għodda li permezz tagħha tista' tiżdied it-trasparenza fil-proċess ta' petizzjoni, jittejjeb l-aċċess tal-petizzjonanti għal informazzjoni u biex iċ-ċittadini jiġu sensitizzati b'rabta mal-kapaċità u l-possibilitajiet tal-Kumitat għall-Petizzjonijiet biex ikunu jistgħu jiksbu kumpens għas-sitwazzjoni tagħhom; jenfasizza li l-użu ta' teknoloġija ġdida tal-informazzjoni u l-komunikazzjoni għandu jiżdied u jiġi stimulat aktar sabiex il-ħidma tal-Kumitat tinġieb eqreb taċ-ċittadini;
AD. billi l-Inizjattiva taċ-Ċittadini Ewropej (ECI) hija għodda importanti li tippermetti liċ-ċittadini jipparteċipaw fil-proċessi politiċi tat-teħid tad-deċiżjonijiet tal-UE, u l-potenzjal tagħha għandha tiġi sfruttata bis-sħiħ; billi, sabiex jinkisbu l-aħjar riżultati f'termini tal-parteċipazzjoni taċ-ċittadini, dan l-istrument għandu jiġi mtejjeb aktar, il-livelli tiegħu ta' rappreżentanza — u l-aspetti prattiċi tiegħu — imsaħħa, u għandu jkun rispettat bis-sħiħ u implementat mill-istituzzjonijiet Ewropej (b'mod partikolari l-Kummissjoni);
AE. billi l-Kumitat għall-Petizzjonijiet ikompli jinteressa ruħu mill-qrib fl-applikazzjoni tar-regolament dwar l-Inizjattiva taċ-Ċittadini Ewropej, u li dan huwa konxju mill-bżonn għal regolament ġdid biex jinqerdu l-bosta nuqqasijiet, ostakli u dgħufijiet tiegħu, u n-natura daqshekk oneruża tal-qafas ġuridiku eżistenti u l-mekkaniżmi meħtieġa biex jitnedew u jiġu segwiti l-Inizjattivi taċ-Ċittadini Ewropej, b'mod partikolari f'termini tal-ġbir attwali tal-firem;
AF. billi, tliet snin wara d-dħul fis-seħħ tar-Regolament Nru 211/2011, fl-1 ta' April 2012, il-Kumitat għall-Petizzjonijiet iqis li huwa neċessarju li tiġi evalwata l-implimentazzjoni tiegħu sabiex jinstabu lakuni possibbli u jiġu proposti soluzzjonijiet sostenibbli għar-reviżjoni rapida tiegħu sabiex titjieb l-implimentazzjoni tiegħu;
AG. billi l-organizzazzjoni tas-seduti pubbliċi għall-inizjattivi li rnexxew kienu suċċess u billi l-implikazzjoni u l-parteċipazzjoni tal-Kumitat għall-Petizzjonijiet bħala kumitat assoċjat fis-seduti tal-ECI ġew apprezzati ħafna mill-Membri kif ukoll mis-soċjetà ċivili; billi l-Kumitat għall-Petizzjonijiet jappoġġja dan il-proċess u jqiegħed l-esperjenza twila tiegħu maċ-ċittadini biex dan l-objettiv jintlaħaq; billi għandu jkun mistenni segwitu konkret, bi proposti konkreti, mill-Kummissjoni għal kwalunkwe ECI ta' suċċess;
AH. billi wieħed għandu jinnota li minħabba l-piż tax-xogħol tal-Kumitat għall-Petizzjonijiet u l-ħtieġa li jissaħħu r-riżorsi umani tas-Segretarjat tal-Kumitat għall-Petizzjonijiet, ma saret l-ebda missjoni ta' ġbir ta' informazzjoni għall-petizzjonijiet li għalihom saret investigazzjoni fl-2014; billi missjonijiet ta' ġbir ta' informazzjoni flimkien ma' petizzjonijiet xierqa ser jitwettqu fil-futur;
AI. billi l-ammont normali ta' missjonijiet ta' ġbir ta' informazzjoni għandu jitkompla fl-2016, peress li dawn huma prerogattiva speċifika tal-Kumitat u parti fundamentali mill-ħidma tiegħu, li tinkludi l-interazzjoni maċ-ċittadini u mal-awtoritajiet fl-Istati Membri kkonċernati; billi l-membri ta' dawn id-delegazzjonijiet jieħdu sehem fl-attivitajiet kollha relatati tiegħu, inkluż ir-rappurtar, b'importanza ndaqs;
AJ. billi l-Kumitat għall-Petizzjonijiet għandu responsabilitajiet fir-rigward tal-Ombudsman Ewropew, li hu responsabbli mill-investigazzjoni ta' lmenti minn ċittadini tal-Unjoni dwar il-possibilità ta' amministrazzjoni ħażina min-naħa tal-istituzzjonijiet u l-korpi tal-Unjoni, u li dwarhom joħroġ ukoll rapport annwali, ibbażat fuq ir-Rapport Annwali proprju tal-Ombudsman Ewropew; billi fl-2014, il-Kumitat ipparteċipa b'mod attiv u dirett fl-organizzazzjoni tal-elezzjoni tal-Ombudsman Ewropew fir-rigward tal-Artikolu 204 tar-Regoli ta' Proċedura tal-Parlament; billi Emily O'Reilly reġgħet ġiet eletta bħala Ombudsman għal mandat ta' ħames snin b'elezzjoni f'Diċembru 2014 li kienet twettqet b'mod effiċjenti u trasparenti;
AK. billi l-Kumitat għall-Petizzjonijiet huwa membru tan-Netwerk Ewropew tal-Ombudsmen, li jinkludi wkoll xi kumitati għall-petizzjonijiet ta' parlamenti nazzjonali, fejn dawn jeżistu, u billi jidher li għandu jiġi enfasizzat li huwa importanti li l-parlamenti tal-Istati Membri jaħtru kumitati għall-petizzjonijiet, isaħħuhom fejn jeżistu diġà, u li titjieb il-kooperazzjoni ta' bejniethom;
1. Jenfasizza l-ħidma tal-Kumitat għall-Petizzjonijiet li tippermetti ċerta parteċipazzjoni miċ-ċittadini u r-residenti tal-UE fid-difiża u l-promozzjoni tad-drittijiet tagħhom u fil-kontroll tal-applikazzjoni korretta tar-regolamenti tal-Unjoni billi bil-petizzjonijiet tagħhom jista' jsir magħruf it-tħassib taċ-ċittadini għat-tfittxija ta' soluzzjonijiet għall-ilmenti leġittimi tagħhom fi żmien raġonevoli; itenni li koordinazzjoni istituzzjonali aħjar mal-istituzzjonijiet tal-UE, nazzjonali u reġjonali, kif ukoll ma' korpi oħrajn, hija essenzjali biex jiġu indirizzati malajr il-kwistjonijiet li jitqajmu fil-petizzjonijiet;
2. Jenfasizza li l-Kumitat għall-Petizzjonijiet (bħala punt ta' kuntatt għaċ-ċittadini), l-Ombudsman Ewropew u l-ECI flimkien jikkostitwixxu ġabra ta' għodod bażiċi għal involviment politiku akbar għaċ-ċittadini, li għalihom irid jiġi żgurat aċċess trasparenti u xieraq kif ukoll tmexxija mingħajr xkiel; jenfasizza li r-responsabilità li għandhom fil-promozzjoni taċ-ċittadinanza Ewropea u t-tisħiħ tal-viżibilità u l-kredibilità tal-istituzzjonijiet tal-UE; iħeġġeġ lill-istituzzjonijiet tal-UE jieħdu iktar inkonsiderazzjoni l-ħidma tal-Ombudsman Ewropew; jappella għal mekkaniżmi addizzjonali biex jiġi żgurat l-involviment dirett taċ-ċittadini fil-proċessi tat-teħid tad-deċiżjonijiet tal-istituzzjonijiet Ewropej;
3. Jenfasizza li l-kooperazzjoni msaħħa mal-awtoritajiet nazzjonali, reġjonali u lokali dwar kwistjonijiet marbutin mal-applikazzjoni tad-dritt tal-UE hija indispensabbli fl-għan ta' ħidma għat-taqrib lejn iċ-ċittadini u r-rinfurzar tal-leġittimità demokratika u r-responsabilità fil-proċess tad-deċiżjoni tal-Parlament Ewropew; jinnota li l-kooperazzjoni hija mtejba mill-iskambju proattiv tal-informazzjoni fil-livelli istituzzjonali kollha u li dan huwa ċentrali sabiex jiġu indirizzati l-kwistjonijiet li tqajmu mill-petizzjonanti; jiddispjaċih li f'ċerti każijiet, l-awtoritajiet nazzjonali, reġjonali u lokali ma jirreaġixxux għat-talbiet tal-Kumitat għall-Petizzjonijiet;
4. Iwissi dwar l-akkumulazzjoni persistenti fl-ipproċessar tal-petizzjonijiet, li huwa dovut għar-restrizzjoni f'termini ta' riżorsi umani disponibbli fi ħdan is-Segretarjat tal-Kumitat, li min-naħa tagħha għandha impatt ċar fuq iż-żmien disponibbli għall-ipproċessar tal-petizzjonijiet, kif ukoll, b'mod partikolari, biex tiġi determinata l-ammissibilità tagħhom; iqis li dan id-dewmien mhuwiex aċċettabbli jekk hemm l-għan tal-eċċellenza fis-servizz, u li mhux biss ifixkel id-dritt effettiv għall-petizzjoni, iżda jagħmel ħsara lill-kredibilità tal-istituzzjonijiet Ewropej f'għajnejn iċ-ċittadini kkonċernati; iħeġġeġ lill-istanzi politiċi u amministrattivi responsabbli tal-Parlament, f'kooperazzjoni mal-Kumitat għall-Baġits, biex isibu soluzzjoni xierqa sabiex jiġi żgurat li l-ħidma tal-Kumitat għall-Petizzjonijiet tkun tista' żżomm mal-ispirtu tat-Trattati;
5. Iqis ukoll li l-Parlament għandu l-obbligu partikolari li jiżgura li petizzjonijiet inammissibbli jew infondanti ma jiġux iddikjarati inammissibbli jew jibqgħu pendenti għal żmien twil b'mod mhux ġustifikat; jenfasizza f'dan ir-rigward in-neċessità li fil-konfront tal-petizzjonant trid tkun ġustifikata bir-reqqa l-inammissibilità jew l-għeluq tal-petizzjoni minħabba infondatezza;
6. Jistieden lill-Kummitat għall-Petizzjonijiet u, jekk hemm bżonn, lill-kumitati tal-Parlament li huma kompetenti biex jemendaw ir-Regoli ta' Proċedura, sabiex jistrutturaw b'iktar ċarezza d-distinzjoni bejn il-kriterji ta' ammissibilità u ta' determinazzjoni tal-fondatezza, u r-regoli għad-determinazzjoni ta' ammissibilità , kif ukoll bejn iż-żamma miftuħa u l-għeluq ta' petizzjoni, u jagħmlu din l-istruttura viżibbli lil petizzjonanti potenzjali;
7. Jenfasizza r-rwol sinifikanti tal-Kummissjoni fl-għajnuna għal każijiet li tqajmu mill-petizzjonanti, u jistedinha tissorvelja, b'mod proattiv u fil-ħin, ċerti proġetti rrappurtati mill-petizzjonanti fejn il-liġi tal-UE tkun ġiet, jew tista' fil-futur tiġi miksura, permezz tal-implimentazzjoni ta' ppjanar uffiċjali; jistieden lill-Kummissjoni, bħala l-gwardjan tat-Trattati, sabiex tirrimedja tali każijiet ta' traspożizzjoni mhux korretta, jew in-nuqqas tagħha, tad-dritt tal-Unjoni ddenunzjata minn bosta petizzjonijiet ippreżentati lill-Parlament; jistieden ukoll lill-Kummissjoni sabiex f'dan ir-rigward tagħmel użu, b'mod iktar assertiv, mill-introduzzjoni ta' proċeduri ta' ksur; jenfasizza li trid tkun miġġielda l-perċezzjoni li Stati Membri kbar jittieħdu iktar inkunsiderazzjoni fl-introduzzjoni tal-proċeduri ta' ksur; jitlob lill-Kummissjoni tinforma fuq bażi regolari lill-Kumitat għall-Petizzjonijiet dwar l-iżvilupp u r-riżultati konkreti tal-proċeduri ta' ksur marbuta direttament ma' petizzjoni partikolari;
8. Jitlob lill-Kummissjoni tinvolvi ruħha bis-sħiħ fil-proċess tal-petizzjonijiet, billi tmexxi inkjesti bir-reqqa fil-każijiet ammissibbli mressqa lill-istanzi tagħha, u biex fl-aħħar tipprovdi tweġibiet bil-miktub preċiżi u aġġornati lill-petizzjonanti; jistenna li dawn it-tweġibiet jiġu żviluppati aktar fid-dibattiti orali dwar dawn il-kwistjonijiet fil-laqgħat pubbliċi tal-Kumitat għall-Petizzjonijiet; iqis li għall-iskop tal-kredibilità istituzzjonali, il-Kummissjoni għandha tkun rappreżentata f'dawn id-dibattiti minn uffiċjal ta' grad xieraq;
9. Jitlob li, f'isem it-trasparenza u fl-ispirtu tal-kooperazzjoni ġusta bejn l-istituzzjonijiet differenti tal-UE, il-Kummissjoni tiffaċilita l-aċċess għad-dokumenti bl-informazzjoni rilevanti kollha relatata mal-proċeduri Pilota tal-UE, b'mod partikolari fil-każijiet relatati mal-petizzjonijiet riċevuti, inklużi l-iskambji ta' mistoqsijiet u tweġibiet bejn il-Kummissjoni u l-Istati Membri kkonċernati, tal-inqas meta tkun ġiet konkluża l-proċedura;
10. Jenfasizza l-importanza ta' monitoraġġ proattiv u azzjoni korrettiva preventiva fil-ħin mill-Kummissjoni meta jkun hemm evidenza sostanzjata li ċerti proġetti ppjanati u ppubblikati setgħu kisru l-leġiżlazzjoni tal-UE; huwa mħasseb mix-xejra attwali fi ħdan il-Kummissjoni li timpedixxi l-inkjesti fis-sustanza ta' ħafna petizzjonijiet billi timponi restrizzjonijiet għal raġunijiet proċedurali; ma jaqbilx mas-suġġerimenti rikorrenti li jingħalqu ħafna fajls relatati ma' petizzjonijiet speċifiċi mingħajr ma jiġi mistenni riżultat xieraq mill-valutazzjonijiet tal-kwistjonijiet imqajma, u jemmen li dan mhux konformi mal-ispirtu tar-rwol aħħari tal-Kummissjoni bħala gwardjan tat-Trattati; jitlob attenzjoni aktar skrupluża u azzjoni konsegwenti, b'mod partikolari fil-każijiet ippreżentati mill-petizzjonanti li jinvolvu ksur possibbli tal-leġiżlazzjoni tal-UE mill-Kummissjoni nnifisha, pereżempju fil-qasam tal-aċċess pubbliku għad-dokumenti, kif iggarantit mill-Konvenzjoni ta' Aarhus;
11. Jinnota l-importanza li l-Kummissjoni Ewropea tiżgura rispons b'mod dettaljat u proattiv għall-petizzjonijiet kollha mill-iktar fis possibbli;
12. Jitlob li, minħabba n-natura speċjali ta' dan il-Kumitat u l-ammont importanti ta' xogħol assoċjat mal-kuntatt ma' eluf ta' ċittadini u residenti li jirreġistraw petizzjonijiet kull sena, jiżdiedu r-riżorsi umani disponibbli għas-Segretarjat;
13. Jenfasizza l-bżonn li tittejjeb il-korrispondenza maċ-ċittadini bl-għan li jiġu pproċessati t-talbiet tagħhom;
14. Iqis essenzjali t-tisħiħ tal-kooperazzjoni mal-parlamenti nazzjonali, mal-kumitati rilevanti tagħhom u mal-gvernijiet tal-Istati Membri, u li l-awtoritajiet tal-Istati Membri jiġu mħeġġa jittrasponu u japplikaw id-dritt tal-UE bi trasparenza sħiħa; jenfasizza l-importanza ta' kollaborazzjoni mal-Kummissjoni u mal-Istati Membri bl-għan li jiddefendu d-drittijiet taċ-ċittadini b'mod aktar effikaċi u aktar trasparenti, u jħeġġeġ il-preżenza tar-rappreżentanti tal-Istati Membri fil-laqgħat; jindika l-ħtieġa li rappreżentanti tal-Kunsill u tal-Kummissjoni tal-ogħla livell possibbli jkunu preżenti għal-laqgħat u s-seduti tal-Kumitat meta l-kontenut tal-kwistjonijiet diskussi jkun jeħtieġ l-involviment tal-istituzzjonijiet imsemmija; itenni t-talba tar-rapport dwar l-attivitajiet tal-Kumitat għall-Petizzjonijiet fl-2013 (2014/2008 (INI)) għat-tnedija ta' djalogu strutturat imtejjeb mal-Istati Membri, partikolarment billi jsiru laqgħat regolari ma' membri minn kumitati nazzjonali għall-petizzjonijiet jew awtoritajiet kompetenti oħra;
15. Jistieden lill-Istati Membri jistandardizzaw fil-liġi l-obbligu tal-ħolqien ta' kumitati għall-petizzjonijiet fil-parlamenti nazzjonali li jkunu jiffunzjonaw tajjeb, peress li dan iżid b'mod sinifikanti l-effikaċja tal-kooperazzjoni bejn il-Kumitat għall-Petizzjonijiet u l-parlamenti nazzjonali;
16. Iqis li huwa essenzjali li l-Kumitat isaħħaħ il-kooperazzjoni tiegħu mal-kumitati l-oħra tal-Parlament billi tintalab l-opinjoni tagħhom dwar il-petizzjonijiet, billi jiġu mistiedna l-membri tagħhom għad-dibattiti fl-oqsma tal-kompetenza rispettivi tagħhom, u billi jipparteċipaw aktar fix-xogħol tagħhom bħala kumitat għall-opinjoni dwar ċerti rapporti, u b'mod partikolari rapporti dwar it-traspożizzjoni u l-implimentazzjoni tajba tad-dritt tal-UE fl-Istati Membri; jitlob li l-kumitati kompetenti jagħtu lill-petizzjonijiet mibgħuta lilhom kunsiderazzjoni xierqa u li dawn jipprovdu l-feedback meħtieġ għat-trattament korrett tal-petizzjonijiet;
17. Jissottolinja l-importanza dejjem tikber tal-Kumitat għall-Petizzjonijiet bħala kumitat ta' skrutinju li għandu jkun punt ta' referenza għat-traspożizzjoni u l-implimentazzjoni tal-leġiżlazzjoni Ewropea fil-livell amministrattiv fl-Istati Membri; itenni t-talba għal aktar dibattiti politiċi waqt is-sessjonijiet plenarji, u għal komunikazzjoni aktar qawwija dwar il-petizzjonijiet taċ-ċittadini Ewropej, espressa fir-riżoluzzjoni tiegħu dwar l-attivitajiet tal-Kumitat għall-Petizzjonijiet 2013(1);
18. Jiddispjaċih li ma jistax ikun hemm aktar petizzjonanti li jippreżentaw il-każijiet tagħhom lill-Kumitat għall-Petizzjonijiet direttament, parzjalment minħabba nuqqas ta' ħin għal-laqgħat u nuqqas ta' riżorsi umani fis-Segretarjat tal-Kumitat; jitlob li jitqassru l-perjodi li waqthom il-petizzjonanti jiġu infurmati bl-ipproċessar tal-petizzjonijiet tagħhom, u biex jittejjeb it-trattament ta' tali petizzjonijiet mill-kumitat; jappoġġja ż-żieda fl-użu tal-vidjokonferenzi jew kull mezz ieħor li jippermetti lill-petizzjonanti jipparteċipaw b'mod attiv fil-ħidma tal-Kumitat għall-Petizzjonijiet anke jekk dawn ma jkunux jistgħu jkunu preżenti fiżikament;
19. Jitlob l-istabbiliment immedjat ta' netwerk informali għall-petizzjonijiet fi ħdan il-Parlament, bil-parteċipazzjoni tal-Membri li jirrappreżentaw kull kumitat tal-Parlament sabiex tiġi żgurata koordinazzjoni bla xkiel u effikaċi tal-ħidma relatata mal-petizzjonijiet, li se ttejjeb l-eżerċizzju tad-dritt ta' petizzjoni;
20. Jindika r-rwol importanti li għandhom kumitati oħra tal-Parlament, inkluż il-mod kif waqt il-laqgħat jittrattaw kwistjonijiet imsemmija fil-petizzjonijiet li jikkonċernaw l-oqsma ta' responsabilità rispettivi tagħhom, u, meta jkun rilevanti, l-użu tagħhom ta' petizzjonijiet riċevuti bħala sors ta' informazzjoni għal proċessi leġiżlattivi;
21. Jiddeplora l-fatt li l-Karta tad-Drittijiet Fundamentali ma ġietx adottata fl-Istati Membri kollha u li ħafna nies qiesu li l-implimentazzjoni tagħha ma kenitx ċara u sa ċertu punt kienet ta' diżappunt; jiddeplora wkoll il-fatt li l-Konvenzjoni Ewropea dwar id-Drittijiet tal-Bniedem għadha ma ġietx adottata mill-UE skont l-Artikolu 6(2) tat-TUE u li ċ-ċittadini Ewropej m'għandhomx aċċess għal biżżejjed informazzjoni dwar il-proċeduri stabbiliti f'dan ir-rigward; jiddeplora l-interpretazzjoni stretta magħmula mill-Kummissjoni tal-Artikolu 51 tal-Karta tad-Drittijiet Fundamentali li jistipula li d-dispożizzjonijiet tal-Karta huma intiżi għall-istituzzjonijiet, għall-korpi, għall-uffiċċji u għall-aġenziji tal-Unjoni fir-rispett tal-prinċipju ta' sussidjarjetà u għall-Istati Membri wkoll biss meta jkunu qed jimplimentaw id-dritt tal-Unjoni; ifakkar li l-Kummissjoni sikwit iddikjarat l-impossibilità ta' aġir tagħha stess fil-qasam tad-drittijiet fundamentali, meta l-Kumitat ikun għamel din it-talba, abbażi tal-Artikolu 51 tal-Karta; jenfasizza l-fatt li l-aspettattivi taċ-ċittadini sikwit imorru lil hinn minn dak li huwa permess mid-dispożizzjonijiet strettament legali tal-Karta; jitlob lill-Kummissjoni Ewropea tieħu aktar azzjoni biex tilħaq l-aspettattivi taċ-ċittadini u ssib approċċ ġdid għall-interpretazzjoni tal-Artikolu 51;
22. Jindika l-ħidma importanti mwettqa mill-Kumitat għall-Petizzjonijiet fil-kuntest tal-implimentazzjoni tal-Konvenzjoni tan-NU dwar id-Drittijiet ta' Persuni b'Diżabilità; jieħu nota kif jixraq, f'dan ir-rigward, tal-osservazzjonijiet konklużivi tal-Kumitat tan-NU dwar id-Drittijiet tal-Persuni b'Diżabilità dwar ir-rapport inizjali tal-Unjoni Ewropea(2); jenfasizza li l-Qafas tal-Unjoni Ewropea għandu jkollu riżorsi adegwati, skont ir-rekwiżiti tal-Konvenzjoni; jitlob, f'dan ir-rigward, li l-kapaċità tal-Kumitat għall-Petizzjonijiet u s-Segretarjat tiegħu jkunu msaħħa, biex dan jippermetti lill-Kumitat jissodisfa r-rwol ta' protezzjoni tiegħu korrettament; jitlob il-ħatra ta' uffiċjal responsabbli mill-ipproċessar ta' kwistjonijiet relatati mad-diżabilità; jenfasizza r-rieda tal-Kumitat li jaħdem mill-qrib ma' kumitati leġiżlattivi oħra involuti fin-netwerk tal-Parlament dwar id-diżabilità; jinnota l-ħtieġa għal sforzi u azzjoni ulterjuri f'isem il-Kumitat għall-protezzjoni tal-persuni b'diżabilità, bħal azzjonijiet immirati lejn il-promozzjoni tar-ratifika rapida tat-Trattat ta' Marrakexx;
23. Jenfasizza ċ-ċaħda taċ-ċittadini u t-tħassib tagħhom dwar is-Sħubija Trans-Atlantika ta' Kummerċ u ta' Investiment (TTIP), u n-negozjati nieqsa mit-trasparenza li fihom qed tipparteċipa l-Kummissjoni, kif ġie enfasizzat f'ħafna mill-petizzjonijiet riċevuti matul l-2014; jindika li huwa importanti li l-Kummissjoni Ewropea timplimenta urġentement ir-rakkomandazzjonijiet tal-Ombudsman Ewropew f'dan ir-rigward;
24. Jindika l-opinjoni maħruġa mill-Kumitat dwar ir-rakkomandazzjonijiet tal-Kummissjoni dwar in-negozjati għat-TTIP, li fiha, kif enfasizzat f'għadd kbir ta' petizzjonijiet li waslu, hija tiċħad l-istrument ta' arbitraġġ magħruf bħala r-Riżoluzzjoni tat-Tilwim bejn l-Investitur u l-Istat (ISDS) u jiddispjaċih li l-inizjattiva taċ-ċittadini Ewropej (ECI) kontra t-TTIP ġiet miċħuda;
25. Jiddispjaċih li xi Stati Membri għadhom ma rratifikawx il-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità u jistedinhom jiffirmawha u jirratifikawha malajr kemm jista' jkun;
26. Jitlob lill-UE u lill-Istati Membri jiffirmaw u jirratifikaw il-Protokoll Fakultattiv għall-Konvenzjoni dwar id-Drittijiet ta' Persuni b'Diżabilità;
27. Jistieden lill-Istati Membri jiffirmaw u jirratifikaw it-Trattat ta' Marrakexx biex jiġi Ffaċilitat l-Aċċess għal Xogħlijiet Ippubblikati minn Persuni b'Vista Batuta u Persuni b'Diffikultà biex Jaqraw Materjal Stampat mingħajr dewmien ulterjuri;
28. Jinnota l-attenzjoni partikolari mogħtija lil ċerti petizzjonijiet dwar il-proġett ta' esplorazzjoni u esplojtazzjoni ta' riservi possibbli taż-żejt fil-Gżejjer Kanarji; jirrikonoxxi li l-petizzjonanti li, għal raġunijiet ambjentali oġġezzjonaw għall-proġett, ikkontribwew b'mod sinifikanti sabiex jiċċaraw id-dibattitu; jirrikonoxxi li l-kwistjonijiet ambjentali jibqgħu prijorità għall-petizzjonanti, fatt li jenfasizza n-nuqqasijiet tal-Istati Membri f'dan il-qasam; jinnota li għadd ta' dawn il-petizzjonijiet jikkonċerna l-immaniġġjar tal-iskart, is-sikurezza tal-provvista tal-ilma, l-enerġija nukleari, il-fratturazzjoni idrawlika u l-protezzjoni tal-ispeċijiet tal-annimali;
29. Jenfasizza l-għadd kbir ta' petizzjonijiet riċevuti li jiċħdu l-użu tat-teknika tal-fratturazzjoni idrawlika għall-estrazzjoni tal-gass u taż-żejt mis-sottoswol u li jindikaw il-konsegwenzi ta' ħsara ambjentali, ekonomika u soċjali marbuta mal-użu ta' din it-teknika;
30. Jiddenunzja b'mod partikolari l-prattika tat-"tqassim f'biċċiet" tal-fajls, użata ripetutament fir-rigward ta' proġetti infrastrutturali jew ta' tħaffir ewlenin, li hija l-bażi ta' ħafna petizzjonijiet dwar kwistjonijiet ambjentali;
31. Jinnota t-tħassib tal-petizzjonanti dwar l-allegati każijiet ta' inġustizzja li seħħew waqt proċeduri amministrattivi u ġudizzjarji ta' separazzjoni jew ta' divorzju tal-ġenituri fejn jiġu mqajma kwistjonijiet dwar il-kustodja tat-tfal żgħar u l-adozzjonijiet furzati; jinnota, f'dan il-kuntest, li f'xi Stati Membri u fil-każ ta' koppji binazzjonali, jista' jkun hemm diskriminazzjoni abbażi ta' nazzjonalità favur il-ġenitur li jkun joriġina mill-Istat Membru fejn ikunu qed jitmexxew il-proċedimenti u kontra l-ġenitur li ma jkunx ċittadin ta' dak l-istat, b'riperkussjonijiet severi u ħafna drabi drammatiċi fuq id-drittijiet tat-tfal; jenfasizza li ġie notifikat b'każijiet li jinvolvu diversi Stati Membri (il-Ġermanja (b'mod partikolari b'referenza għall-ħidma tal-Uffiċċju għall-Protezzjoni tat-Tfal u ż-Żgħażagħ), Franza, in-Netherlands, is-Slovakkja, id-Danimarka) u n-Norveġja, u jilqa', f'dan ir-rigward, ir-reviżjoni li se ssir fl-2016 tar-Regolament Brussell IIa; jenfasizza li fl-2015 grupp ta' ħidma ġdid, inkarigat li jipprovdi reazzjoni rapida u koerenti għal dan it-tħassib, inħoloq fi ħdan il-Kumitat għall-Petizzjonijiet, u wettaq missjoni ta' ġbir ta' informazzjoni biex jinvestiga ilmenti ta' din in-natura in situ;
32. Jindika l-għadd kbir ta' petizzjonijiet riċevuti li jikkritikaw bl-aħrax u jwissu dwar il-konsegwenzi tal-politiki tal-migrazzjoni, kummerċjali u barranin tal-UE f'termini tal-konformità tagħhom mad-dispożizzjonijiet li jiżguraw id-drittijiet tal-bniedem tal-persuni migranti; jindika l-obbligu tal-aġenziji, il-korpi u l-istituzzjonijiet kollha tal-UE, inkluż il-Frontex, li f'kull waqt għandhom jiżguraw ir-rispett tad-drittijiet tal-bniedem u l-konformità mal-Karta tad-Drittijiet Fundamentali fil-kamp ta' applikazzjoni rispettiv tagħhom;
33. Jilqa' d-djalogu soċjali "Forum Ewropew dwar id-Drittijiet tat-Tfal" organizzat kull sena mill-2007 fuq inizjattiva tal-Kummissjoni, li għandu l-għan li jappoġġja d-drittijiet tat-tfal fil-kuntest tal-miżuri interni u esterni tal-UE; jinnota li l-parteċipanti f'dan id-djalogu huma rappreżentanti tal-Istati Membri, rappreżentanti tad-drittijiet tat-tfal, il-Kumitat tar-Reġjuni, il-Kumitat Ekonomiku u Soċjali Ewropew, il-Kunsill tal-Ewropa, l-UNICEF u numru ta' NGOs;
34. Jenfasizza d-diversità tat-temi li jitqajmu fil-petizzjonijiet imressqa miċ-ċittadini, bħad-drittijiet fundamentali, id-drittijiet tal-bniedem, id-drittijiet ta' persuni b'diżabilità, is-suq intern, il-liġi ambjentali, ir-relazzjonijiet industrijali, il-politiki tal-migrazzjoni, il-ftehimiet kummerċjali, il-kwistjonijiet tas-saħħa pubblika, il-benesseri tat-tfal, it-trasport, id-drittijiet tal-annimali u d-diskriminazzjoni; jistieden lill-Kumitat għall-Petizzjonijiet jispeċjalizza l-ħidma tiegħu ulterjorment billi jaħtar rapporteurs interni dwar il-politiki ewlenin li l-petizzjonanti jirreferu għalihom; jitlob li, sabiex ikun possibbli għall-Kumitat li jittratta din il-firxa intensiva u estensiva ta' petizzjonijiet, jiġu allokati aktar riżorsi lis-Segretarjat tiegħu;
35. Jemmen li l-organizzazzjoni ta' seduti pubbliċi hija għodda importanti biex jiġu eżaminati l-problemi mqajma mill-petizzjonanti; jixtieq jiġbed l-attenzjoni għas-seduti pubbliċi organizzati mal-Kumitat għall-Ambjent fil-qafas tal-Inizjattiva taċ-Ċittadini Ewropej dwar "L-ilma, dritt tal-bniedem" u mal-Kumitat għall-Affarijiet Legali fil-qafas tal-Inizjattiva taċ-Ċittadini Ewropej intitolata "Wieħed minna"; jemmen li l-Inizjattiva taċ-Ċittadini Ewropej (ECI) hija strument li jippromwovi demokrazija transnazzjonali, parteċipattiva u rappreżentattiva u li, ladarba r-regolament il-ġdid jiġi approvat, ikun jista' jippermetti li ċ-ċittadini jiġu involuti b'mod aktar dirett fit-tfassil, it-tressiq u l-prijoritizzazzjoni ta' politiki tal-UE u kwistjonijiet ta' leġiżlazzjoni li jkun meħtieġ li jiġu indirizzati; itenni l-impenn tiegħu li jipparteċipa b'mod proattiv fl-organizzazzjoni ta' seduti pubbliċi għal inizjattivi ta' suċċess; jieħu l-impenn li jagħti, fil-livell istituzzjonali, il-prijorità lill-effikaċja ta' dan il-proċess ta' parteċipazzjoni u l-iżgurar tas-segwitu leġiżlattiv dovut meta jkun xieraq; jilqa' l-użu ta' karatteristiċi ta' aċċessibilità għal persuni b'diżabilità, bħal pereżempju skrin li jaqleb it-test f'diskors waqt is-seduti;
36. Jiddeplora t-tweġiba tal-Kummissjoni għall-ftit ECIs ta' suċċess u jiddispjaċih li ftit li xejn kien hemm segwitu għall-uniku strument ta' demokrazija transnazzjonali fl-UE;
37. Jiġbed l-attenzjoni lejn diversi riżoluzzjonijiet adottati fl-2014 fil-forma ta' rapporti, bħal pereżempju r-riżoluzzjoni tiegħu tat-12 ta' Marzu 2014 dwar ir-Rapport tal-2013 dwar iċ-Ċittadinanza tal-UE, "Ċittadini tal-UE: id-drittijiet tiegħek, il-futur tiegħek"(3), li wasslet għal dibattiti dwar l-armonizzazzjoni tad-drittijiet tal-pensjoni u dwar id-dritt taċ-ċittadini li jivvutaw u ta' kandidatura għal elezzjoni; jiġbed l-attenzjoni għar-rapport annwali tiegħu dwar l-attivitajiet tal-Kumitat 2013(4), u r-riżoluzzjoni tiegħu tal-15 ta' Jannar 2015 dwar ir-rapport annwali dwar l-attivitajiet tal-Ombudsman Ewropew fl-2013(5), b'mod partikolari f'dak li hu relatat mal-ftehim TTIP;
38. Jilqa' d-deċiżjoni tal-Kummissjoni li tkompli l-attivitajiet li nbdew fl-2013 marbutin mas-"Sena Ewropea taċ-Ċittadini" fl-2014 billi tenfasizza aktar l-elezzjonijiet Ewropej (li saru mit-22 sal-25 ta' Mejju 2014); jilqa' r-rieda tal-Kummissjoni li tinforma liċ-ċittadini dwar l-għodod li huma disponibbli għalihom sabiex jipparteċipaw fil-proċess tat-teħid ta' deċiżjonijiet tal-UE, u li tipprovdi f'din l-okkażjoni informazzjoni u pariri liċ-ċittadini tal-UE rigward id-drittijiet tagħhom u dwar l-istrumenti demokratiċi disponibbli għalihom biex jasserixxu dawk id-drittijiet; jenfasizza li għandhom isiru sforzi ulterjuri sabiex titqajjem kuxjenza dwar l-elezzjonijiet Ewropej, meta wieħed iqis li n-numru ta' votanti għall-elezzjonijiet tal-2014 kien ta' anqas minn 50 % f'ħafna Stati Membri;
39. Jenfasizza l-importanza li jiġi żgurat li l-Kumitat għall-Petizzjonijiet ikollu portal tal-internet kompletament operattiv li permezz tiegħu il-petizzjonanti jkunu jistgħu jirreġistraw, jissottomettu l-petizzjoni tagħhom, itellgħu dokumenti ta' sostenn, isostnu petizzjonijiet ammissibbli u jirċievu informazzjoni dwar il-petizzjonijiet tagħhom, kif ukoll emails awtomatiċi dwar tibdil fl-istatus tal-petizzjonijiet tagħhom, u li permezz tiegħu jkunu jistgħu jagħmlu kuntatt dirett ma' uffiċjali tal-UE sabiex jiksbu informazzjoni ċara u diretta dwar il-progress dwar il-kwistjonijiet imqajma fil-petizzjonijiet tagħhom; jiddispjaċih li l-perjodu ta' żmien mistenni għall-implimentazzjoni ma ġiex issodisfat u li ħafna mill-karatteristiċi mistennija għadhom mhux kompluti; iħeġġeġ lill-korpi amministrattivi responsabbli jħaffu l-passi meħtieġa biex tiġi konkluża l-implimentazzjoni tal-fażijiet tal-proġett li għadhom pendenti, u jiġi kkoreġut kwalunkwe nuqqas eżistenti; jenfasizza li għandhom jittieħdu passi ulterjuri sabiex tittejjeb it-trasparenza tal-proċess tal-petizzjonijiet;
40. Jitlob approċċ komuni mill-Parlament Ewropew, mill-parlamenti nazzjonali u mill-awtoritajiet f'livelli aktar baxxi fl-Istati Membri, ma' korpi ta' appell xierqa, sabiex ikun magħmul ċar liċ-ċittadini liema livell, u liema istanza, jistgħu jiġu indirizzati mill-petizzjonijiet tagħhom;
41. Jitlob valutazzjoni effikaċi tal-persunal tas-Segretarjat għall-Petizzjonijiet iffukata fuq il-kisba tal-adegwatezza kwalitattiva u kwantitattiva f'rikonoxximent tal-akkumulazzjoni kbira tal-petizzjonijiet u d-dewmien kontinwu fl-ipproċessar tagħhom; jemmen li trattament u kunsiderazzjoni xierqa tal-petizzjonijiet approvati, flimkien ma' għoti ta' feedback ġust lill-petizzjonanti, huma punti prinċipali fit-tisħiħ tar-rabtiet bejn is-soċjetà ċivili Ewropea u l-istituzzjonijiet Ewropej;
42. Jenfasizza l-ħtieġa li tiġi żgurata informazzjoni iżjed kostruttiva għaċ-ċittadini permezz tal-portal tal-internet tal-Kumitat għall-Petizzjonijiet billi jiġu organizzati seminars ta' taħriġ fl-Istati Membri.
43. Jenfasizza r-rwol importanti tan-netwerk SOLVIT, li ta' sikwit iqajjem u jsolvi problemi marbuta mal-implimentazzjoni tal-leġiżlazzjoni dwar is-suq intern; iħeġġeġ lill-Kummissjoni biex ittejjeb din l-għodda, tippermetti l-aċċess għall-informazzjoni kollha disponibbli permezz ta' SOLVIT lill-membri tal-Kumitat għall-Petizzjonijiet, u żżommhom infurmati fil-każijiet relatati mal-petizzjonijiet reġistrati;
44. Jenfasizza l-ħtieġa li tissaħħaħ il-kollaborazzjoni tal-Kumitat għall-Petizzjonijiet mal-istituzzjonijiet u l-korpi l-oħra tal-UE u mal-awtoritajiet nazzjonali fl-Istati Membri; iqis li djalogu msaħħaħ u kooperazzjoni sistematika mal-Istati Membri, speċjalment mal-kumitati għall-petizzjonijiet tal-Parlamenti nazzjonali, huma essenzjali; jirrakkomanda li l-parlamenti tal-Istati Membri kollha li għadhom ma għamlux dan jiffurmaw kumitati għall-petizzjonijiet; iqis li ż-żjara fil-Kumitat tat-2 ta' Diċembru 2014 tminn delegazzjoni tal-kumitat għall-petizzjonijiet tal-Parlament Skoċċiż kienet eżempju ta' tali kooperazzjoni, u li tali sħubijiet se jippermettu li jiġu skambjati l-aħjar prattiki, li jiġu miġbura flimkien l-esperjenzi akkwistati u tiġi żviluppata proċedura effikaċi u sistematika ta' trażmissjoni tal-petizzjonijiet lill-korpi kompetenti;
45. Jenfasizza li kooperazzjoni mill-qrib mal-Istati Membri hija essenzjali għall-ħidma tal-Kumitat għall-Petizzjonijiet; iħeġġeġ lill-Istati Membri jkollhom rwol proattiv fit-tweġibiet għal petizzjonijiet relatati mal-implimentazzjoni u l-infurzar tad-dritt tal-UE u jqis importanti ħafna l-preżenza u l-kooperazzjoni attiva tar-rappreżentanti tal-Istati Membri fil-laqgħat tal-Kumitat għall-Petizzjonijiet; jindika l-preżenza ta' rappreżentanti tal-Gvern Grieg fil-laqgħa tal-10 ta' Frar 2014, li fiha ġie ppreżentat rapport dwar il-missjoni ta' ġbir ta' informazzjoni fil-Greċja dwar l-immaniġġjar tal-iskart (18-20 ta' Settembru 2013);
46. Ifakkar li l-missjonijiet ta' ġbir ta' informazzjoni huma wieħed mill-aktar strumenti importanti ta' investigazzjoni li għandu l-Kumitat għall-Petizzjonijiet, kif previst mir-regoli, għalkemm ma saret l-ebda waħda fl-2014; iqis li huwa essenzjali li s-segwitu ta' petizzjonijiet li qed jiġu investigati matul il-missjonijiet ta' ġbir ta' informazzjoni ma jiqafx għal kollox, inkluż bejn l-elezzjonijiet Ewropej u r-rikostituzzjoni tal-Parlament, u jistieden lill-kumitati tal-Parlament jagħmlu l-arranġamenti xierqa; jenfasizza l-ħtieġa li aktar missjonijiet ta' ġbir ta' informazzjoni jirriżultaw f'rakkomandazzjonijiet ċari ffukati fuq is-soluzzjoni tal-problemi tal-petizzjonanti; jistenna li mill-2016 titkompla l-attività regolari tal-Kumitat għall-Petizzjonijiet f'termini ta' missjonijiet ta' ġbir ta' informazzjoni;
47. Jistieden lill-Greċja tieħu nota tar-rakkomandazzjonijiet li saru fir-rapport tal-missjoni ta' ġbir ta' informazzjoni, adottat mill-Kumitat fi Frar 2014, dwar il-ġbir tal-iskart u l-lokalizzazzjoni tal-miżbliet fil-Greċja; jitlob lill-Kummissjoni timmonitora b'attenzjoni l-użu li jsir mill-fondi allokati għall-ġbir tal-iskart; jitlob lill-Istati Membri jirrispettaw id-direttivi tal-UE dwar ir-riċiklaġġ tal-iskart;
48. Jagħti importanza kbira lill-preżenza u l-kooperazzjoni attiva tar-rappreżentanti tal-Istati Membri fil-laqgħat tal-Kumitat għall-Petizzjonijiet; jilqa' u jħeġġeġ il-preżenza ta' rappreżentanti tal-awtoritajiet pubbliċi tal-Istat Membru kkonċernat, il-parteċipazzjoni tagħhom u l-kooperazzjoni attiva tagħhom; iħeġġeġ lill-Istati Membri jipparteċipaw b'mod attiv fil-proċess tal-petizzjonijiet;
49. Jenfasizza l-importanza tal-kooperazzjoni mal-Ombudsman Ewropew kif ukoll l-involviment tal-Parlament fin-Netwerk Ewropew tal-Ombudsmen; ifaħħar ir-relazzjonijiet interistituzzjonali eċċellenti bejn l-Ombudsman u l-Kumitat għall-Petizzjonijiet; japprezza b'mod partikolari l-kontribut regolari tal-Ombudsman għax-xogħol tal-Kumitat għall-Petizzjonijiet matul is-sena kollha;
50. Jistenna bil-ħerqa li titjieb il-kooperazzjoni mal-kumitati għall-petizzjonijiet fil-parlamenti nazzjonali u reġjonali tal-Istati Membri differenti, fejn dawn ikunu jeżistu; jimpenja ruħu li joffri gwida fl-istabbiliment ta' tali kumitati fl-Istati Membri l-oħrajn li jixtiequ jagħmlu dan;
51. Jagħti istruzzjonijiet lill-President tiegħu biex jgħaddi din ir-riżoluzzjoni, u r-rapport tal-Kumitat għall-Petizzjonijiet, lill-Kunsill, lill-Kummissjoni, lill-Ombudsman Ewropew, lill-gvernijiet u lill-parlamenti tal-Istati Membri, lill-kumitati għall-petizzjonijiet tagħhom u lill-ombudsmen nazzjonali tagħhom jew lil korpi simili kompetenti.
Ir-rapport annwali tal-2014 għandu l-għan li jagħti ħarsa ġenerali tax-xogħol tal-Kumitat għall-Petizzjonijiet, li l-kalendarju tal-attivitajiet tiegħu ma jikkorrispondix mal-programm leġiżlattiv tal-Kummissjoni Ewropea iżda li huwa stabbilit miċ-ċittadini li jeżerċitaw id-dritt ta' petizzjoni tagħhom quddiem il-Parlament Ewropew, jagħmlu parti mit-tħassib tagħhom dwar il-politiki u l-leġiżlazzjonijiet differenti tal-Unjoni.
Dan ir-rapport annwali jixtieq jagħti immaġni preċiża u sħiħa tal-ħidmiet tal-Kumitat għall-Petizzjonijiet. Dan jippreżenta l-istatistiki dwar l-għadd ta' petizzjonijiet li waslu, ingħalqu jew li ġew indirizzati mill-Kumitat, b'rabta mal-pajjiżi jew mas-suġġetti trattati. Dawn l-istatistiki jirrappreżentaw għodda kwantitattiva importanti fil-valutazzjoni tal-ħidma tal-Kumitat. Ma' dan jiżdiedu aspetti oħra, bħar-relazzjonijiet mal-istituzzjonijiet Ewropej l-oħra u l-awtoritajiet nazzjonali u reġjonali.
L-2014, is-Sena Ewropea taċ-Ċittadini, enfasizzat l-elezzjonijiet Ewropej li saru mit-22 sal-25 ta' Mejju. Il-Kumitat għall-Petizzjonijiet ġie stabbilit fis-17 ta' Lulju 2014: Is-Sinjura Cecilia Wikström ġiet eletta bħala President, is-Sinjura Rosa Estaràs Ferragut ġiet eletta bħala l-ewwel Viċi President, is-Sinjura Roberta Metsola bħala t-tieni Viċi President, is-Sinjura Marlene Mizzi t-tielet Viċi President u s-Sinjur Pál Csáky bħala r-raba' Viċi President.
Id-dritt li wieħed iressaq petizzjoni lill-Parlament Ewropew: pilastru taċ-ċittadinanza Ewropea
Id-dħul fis-seħħ tat-Trattat ta' Lisbona kkonferma d-dritt li wieħed iressaq petizzjoni lill-Parlament bħala wieħed mill-pilastri taċ-ċittadinanza Ewropea u bħala dritt fundamentali previst mill-Artikolu 227 tat-Trattat li jipprovdi li ċ-ċittadini jew ir-residenti tal-Unjoni Ewropea, persuni naturali jew ġuridiċi, għandu jkollhom d-dritt li jippreżentaw petizzjoni, individwalment jew flimkien ma’ ċittadini jew persuni oħra, lill-Parlament Ewropew dwar kull suġġett li jaqa’ fl-isfera ta’ attività tal-Unjoni u li tkun tolqothom direttament. Għaldaqstant, dan huwa strument li jagħti s-setgħa liċ-ċittadini li jressqu quddiem il-Parlament it-tħassib tagħhom dwar il-konsegwenzi tal-politiki u l-leġiżlazzjonijiet differenti tal-Unjoni fuq il-ħajja tagħhom ta' kuljum.
L-istatistiki annwali juru li l-maġġoranza taċ-ċittadini jirrikorru għall-għajnuna tal-Parlament fi kwistjonijiet relatati mal-ġustizzja, l-ambjent, is-suq intern jew id-drittijiet fundamentali. Petizzjonanti oħrajn jippruvaw isemmgħu l-proposti tagħhom b'rabta mal-iżvilupp tal-politiki Ewropej u, fl-aħħar nett, ċittadini oħrajn jindirizzaw lill-Parlament Ewropew biex jappellaw kontra deċiżjonijiet meħuda mill-awtoritajiet nazzjonali u jressqu lmenti kontra deċiżjonijiet tal-qrati nazzjonali. Oħrajn huma relatati ma' nuqqasijiet fl-applikazzjoni tal-leġiżlazzjoni Ewropea, jew minħabba traspożizzjoni ħażina tal-leġiżlazzjoni, minħabba n-nuqqas ta' applikazzjoni tal-leġiżlazzjoni tal-Unjoni jew minħabba l-ksur tagħha.
Skont l-istatistiki, fl-2014 il-Parlament Ewropew irċieva 2 714 petizzjoni, jiġifieri tnaqqis b'6 % meta mqabbel mal-2 891 ippreżentati fl-2013. Nistgħu nqisu li s-snin 2013 u 2014 leħqu quċċata fir-rigward tan-numru ta' petizzjonijiet riċevuti, iżda t-tnaqqis ħafif tal-2014 jirrifletti bidla fit-tendenza wara ż-żieda kostanti fin-numru ta' petizzjonijiet riċevuti matul l-aħħar leġiżlatura.
Analiżi statistika tal-petizzjonijiet ippreżentati fl-2014 meta mqabbla ma' dawk tal-2013
Trattament tal-petizzjonijiet
Numru ta' petizzjonijiet
Iddikjarati ammissibbli u segwiti
Iddikjarati inammissibbli
Iddikjarati ammissibbli u magħluqa
Rakkomandazzjonijiet ikkontestati
Total tal-petizzjonijiet irreġistrati
Ammissibbli u mibgħuta lil korpi oħrajn għal opinjoni
Ammissibbli u mibgħuta lil korpi oħrajn għal aktar informazzjoni
Ammissibbli u mibgħuta lill-Kummissjoni Ewropea għal opinjoni
Wieħed għandu jinnota wkoll li madwar 59.6 % mill-petizzjonijiet ippreżentati fl-2013, jiġifieri 1 723 petizzjoni, ingħalqu fi stadji bikrija tal-proċedura minħabba li ġew iddikjarati inammissibbli (36.2 %), jew minħabba li minkejja li kienu ammissibbli, ingħalqu immedjatament wara li l-petizzjonanti ġew ipprovduti b'informazzjoni dwar il-kwistjonijiet differenti mqajma jew wara li ntbagħtu għal aktar informazzjoni lil kumitat ieħor tal-PE bil-kompetenza relevanti fil-qasam (23.4 %). Ġew iddikjarati ammissibbli 1 168 (40.4 %) u 95.6 % minnhom intbagħtu lill-Kummissjoni Ewropea għal opinjoni (1 119).
Perċentwal
Iddikjarati Ammissibbli
Numru totali
Pendenti deċiżjoni
Fl-2014, 69.5 % mill-petizzjonijiet ippreżentati (1 887 petizzjoni) ingħalqu fi stadji bikrija tal-proċedura minħabba li ġew iddikjarati inammissibbli (39.4 %), jew minħabba li minkejja li kienu ammissibbli, ingħalqu immedjatament wara li l-petizzjonanti ġew ipprovduti b'informazzjoni jew wara li ntbagħtu għal aktar informazzjoni lil kumitat ieħor tal-PE bil-kompetenza relevanti fil-qasam (30.1 %). Wieħed għandu jinnota li l-perċentwal tal-petizzjonijiet iddikjarati ammissibbli jibqa' stabbli (b'żieda ħafifa ta' 3.2 % fl-2014), kif ukoll il-perċentwal tal-petizzjonijiet ammissibbli (bi tnaqqis ħafif ta' 4.6 % fl-2014), id-differenza fit-trattament bejn dawn is-sentejn (2013-2014) hija ċara fir-rigward tad-deċiżjonijiet meħuda mill-membri tal-Kumitat għall-Petizzjonijiet: id-deċiżjoni li tintbagħat informazzjoni lill-petizzjonanti u tingħalaq il-petizzjoni fl-ewwel mumenti tal-proċedura qed tiżdied b'mod ċar mill-2013 (minn 11.3 %). Fir-rigward tas-segwiti tal-petizzjonijiet, nistgħu niddikjaraw li żdiedu s-segwiti għal aktar informazzjoni (minn 13.6 %) u naqsu kemm is-segwiti għal opinjoni lil kumitati tal-PE oħra (minn 3.6 %) kif ukoll it-talbiet għal opinjoni lill-Kummissjoni Ewropea (minn 8.8 %).
Numru ta' petizzjonijiet skont il-pajjiż
Fir-rigward tal-2013, ġew irreġistrati ċerti bidliet fil-lista tal-pajjiżi minn fejn ġejjin il-petizzjonijiet fl-2014, Spanja kienet dejjem fl-ewwel post, u wara l-Ġermanja, l-Italja, ir-Rumanija u r-Renju Unit (fl-2013 Franza kienet fil-ħames post).
L-Estonja għalqet din il-lista ġdida, wara l-Lussemburgu bħas-sena preċedenti.
Numru ta' petizzjonijiet skont il-pajjiż fl-2014
Temi prinċipali tal-petizzjonijiet
Kif semmejna diġà, fl-2014 il-ġustizzja tibqa' l-qasam prinċipali ta' tħassib tal-petizzjonanti, u wara l-ambjent, il-funzjonament tas-suq intern u d-drittijiet fundamentali u s-saħħa. Ta' min insemmu li naqas ħafna l-għadd ta' petizzjonijiet relatati mar-restituzzjoni ta' proprjetà meta mqabbel mas-snin ta' qabel.
Edukazzjoni u Kultura
Proprjetà u restituzzjoni
Lingwa tal-petizzjonanti
Jistgħu jiġu osservati wkoll bidliet żgħar ħafna fil-klassifika tal-petizzjonijiet skont il-lingwa: fl-2014, kif kien ġara fl-2013, il-Ġermaniż u l-Ingliż baqgħu ż-żewġ lingwi ewlenin użati mill-petizzjonanti, l-Ispanjol u t-Taljan isegwuhom fit-tielet u r-raba' pożizzjoni u żdiedu fil-perċentwal u fl-ammont tagħhom. Dawn l-erba' lingwi (DE, EN, ES u IT) jirrappreżentaw 72 % tal-petizzjonijiet.
Il-Malti u l-Estonjan jinsabu fl-aħħar pożizzjonijiet (b'petizzjoni waħda għal kull lingwa).
Numru ta' petizzjonijiet skont il-lingwa fl-2014
Nazzjonalitajiet tal-petizzjonanti
Meta wieħed iqabbel skont in-nazzjonalità, il-Ġermaniżi baqgħu l-aktar petizzjonanti attivi, segwiti mill-Ispanjoli u t-Taljani, bħal fl-2013. Warajhom hemm il-petizzjonanti Rumeni, Brittaniċi u Franċiżi. Fl-aħħar postijiet jinsabu ċ-ċittadini Estonjani u Lussemburgiżi, li bejniethom ressqu biss tmien petizzjonijiet fl-2014.
Nazzjonalità tal-petizzjonant prinċipali
Numru ta' petizzjonijiet skont in-nazzjonalità fl-2014
Il-format tal-petizzjonijiet
Fir-rigward tal-format tal-petizzjonijiet, tissaħħaħ it-tendenza osservata fl-2013: il-petizzjonanti huma aktar attivi u jippreżentaw il-petizzjonijiet tagħhom permezz tal-Internet minflok fil-format ta' ittra tradizzjonali (80 % tal-petizzjonijiet li waslu fl-2014 intbagħtu bil-Internet meta mqabbla ma' 75.2 % fl-2013).
Il-format tal-petizzjoni
Il-format tal-petizzjonijiet fl-2014
L-istat tal-petizzjonijiet
Rigward l-istat tal-petizzjonijiet, ta' min jindika li l-maġġoranza tal-petizzjonijiet, jiġifieri 80 %, jingħalqu fi żmien sena minn meta jkunu ġew indirizzati u ddikjarati ammissibbli. Nistgħu naffermaw li numru limitat biss ta' petizzjonijiet jibqa' miftuħ għal aktar minn erba' snin. Dawn il-petizzjonijiet miftuħa jikkonċernaw, fil-maġġoranza tal-każijiet, proċeduri ta' ksur imressqa quddiem il-Qorti tal-Ġustizzja jew inkella petizzjonijiet li l-membri tagħhom xtaqu jagħmlu segwitu aktar fil-fond (fil-bidu tat-8 leġiżlatura, il-membri talbu l-implimentazzjoni ta' proċedura speċjali ta' "tindif" sabiex jiġu evalwati mill-ġdid il-petizzjonijiet kollha miftuħa minn bosta leġiżlaturi)
Magħluqa
L-analiżi tal-istatistiki dwar il-petizzjonijiet juru l-fatt li l-maġġoranza tal-petizzjonijiet li ġew iddikjarati inammissibbli juru li għad hemm konfużjoni min-naħa tal-petizzjonanti fir-rigward tal-kompetenzi nazzjonali u dawk Ewropej, kif ukoll l-istituzzjonijiet tal-UE mal-Kunsill tal-Ewropa jew mal-Qorti tad-Drittijiet tal-Bniedem. Dan juri li għandhom jirduppjaw l-isforzi mmirati biex iċ-ċittadini jkunu infurmati aħjar dwar x'inhuwa d-dritt ta' petizzjoni u x'jista' jinkiseb billi ssir petizzjoni lill-Parlament.
Il-portal tal-Internet ġdid li daħal fis-seħħ f'Novembru 2014 tejjeb is-sistema antika tal-paġna tal-Internet iddedikata għall-petizzjonijiet fil-portal Europarl tal-Parlament Ewropew. Iċ-ċittadini li jippreżentaw fuq dan il-portal ġdid tal-petizzjonijiet onlajn għandhom l-informazzjoni neċessarja kollha dwar il-kompetenzi tal-Parlament, jistgħu jirreġistraw, iressqu petizzjoni, iniżżlu d-dokumenti supplimentari, jappoġġjaw il-petizzjonijiet ammissibbli, jirċievu informazzjoni dwar l-istat tal-petizzjoni tagħhom u jiġu avżati dwar il-bidliet fl-istat ta' dan permezz ta' emails awtomatiċi. Il-petizzjonanti jsibu wkoll l-informazzjoni dwar il-ħidmiet tal-Kumitat għall-Petizzjonijiet kif ukoll il-possibbiltajiet ta' rimedju aktar rapida billi jintużaw netwerks oħra li huma disponibbli għalihom fil-livell tal-Unjoni Ewropea jew fil-livell nazzjonali (SOLVIT, EU Pilot, in-netwerk taċ-Ċentri Ewropej tal-Konsumaturi, l-Ombudsman Ewropew, l-Ombudsmen nazzjonali jew il-Kumitati għall-Petizzjonijiet tal-parlamenti nazzjonali).
Dan ir-rapport jixtieq jenfasizza l-bżonn li jsir disponibbli għaċ-ċittadini, fil-livell tal-Unjoni Ewropea, punt uniku ta' kuntatt li jista' jiggwidahom meta jfittxu soluzzjonijiet għal ksur preżunt tad-drittijiet tagħhom. Dan għadu objettiv li hu importanti ħafna li jintlaħaq. L-inizjattiva tal-Kummissjoni Ewropea li tiġbor il-mekkaniżmi formali u informali għat-tressiq ta’ lmenti fil-paġna "Drittijietek tal-UE" tal-websajt www.europa.eu tista' tirrappreżenta pass 'il quddiem sinifikanti. Minkejja dan, għandha tiġi spjegata u ċċarata aħjar id-distinzjoni bejn il-mekkaniżmi formali (l-ilmenti lill-Kummissjoni Ewropea, il-petizzjonijiet lill-Parlament, l-ilmenti lill-Ombudsman Ewropew) u dawk informali (is-SOLVIT, l-ECC-Net, il-FIN-Net, eċċ.). Iċ-ċittadini jeħtieġu jkunu jafu fejn jistgħu jsibu t-tip ta’ informazzjoni li jkunu qed ifittxu u wieħed għandu jilqa’ l-isforzi mwettqa mill-Kummissjoni f'dan ir-rigward biex ittejjeb l-aċċess, l-informazzjoni u l-għajnuna pprovduti dwar id-drittijiet taċ-ċittadini bil-ħolqien tal-portal "Your Europe".
Il-Parlament Ewropew, bil-ftuħ tal-portal tal-Internet ġdid tiegħu fid-19 ta' Novembru 2014, għamel progress f'dan ir-rigward iżda, ta' min jinnota li fil-portal tal-Parlament, il-paġna tal-Kumitat għall-Petizzjonijiet ma tidhirx fil-paġna ewlenija, iżda fuq ir-raba' waħda: Iċ-ċittadin għandu jgħaddi għall-paġni "Il-Parlament u int", "Semma' leħnek" sabiex jasal għall-paġna tal-petizzjonijiet u jsib is-sit speċifiku sabiex jippreżenta l-petizzjoni tiegħu. http://www.petiport.europarl.europa.eu/petitions/mt/main
Ir-relazzjonijiet mal-Kummissjoni Ewropea
Il-Kummissjoni Ewropea għadha s-sieħba naturali tal-Kumitat għall-Petizzjonijiet fit-trattament tal-petizzjonijiet minħabba li l-Kummissjoni hija l-gwardjan tal-applikazzjoni u r-rispett tal-leġiżlazzjoni Ewropea. Ir-relazzjoni ta' ħidma bejn iż-żewġ istituzzjonijiet hija tajba. Madankollu, għandu jitnaqqas iż-żmien ta' risposta għat-talbiet ta' investigazzjoni, li bħalissa huwa madwar erba' xhur. Barra minn hekk, fil-qafas ta' kooperazzjoni interistituzzjonali tajba, il-Kummissjoni għandha tinforma lill-Kumitat għall-Petizzjonijiet dwar l-iżvilupp tal-proċeduri ta' ksur marbuta direttament mal-petizzjonijiet.
Għandha tiġi enfasizzata s-seduta tal-Viċi President tal-Kummissjoni, is-Sur Frans Timmermans tas-7 ta' Ottubru 2014. Fir-risposti tiegħu għall-kwestjonarju u waqt is-seduta quddiem il-Konferenza tal-Presidenti, il-Kummissarju maħtur Frans Timmermans, responsabbli għar-relazzjonijiet interistituzzjonali u amministrattivi, ħa numru ta' impenni dwar l-ICE, impenn sabiex jesplora d-diffikultajiet u r-restrizzjonijiet għall-petizzjonijiet taħt l-Artikolu 51 tal-Karta tad-Drittijiet Fundamentali. Il-Kumitat għall-Petizzjonijiet ipparteċipa wkoll fis-seduta tal-Kummissarju Navracsics (l-edukazzjoni, il-kultura, iż-żgħażagħ u ċ-ċittadinanza) fl-1 ta' Ottubru 2014.
Il-Kumitat għall-Petizzjonijiet ikkunsidra l-preżentazzjoni tas-Sur Pascal Leardini, Kap tad-Direttorat F fis-Segretarjat Ġenerali tal-Kummissjoni Ewropea, f'laqgħa tal-Kummissjoni f'Settembru 2014. Dan enfasizza li l-petizzjonijiet mibgħuta għal opinjoni jikkonċernaw erba' temi prinċipali: l-ambjent, id-drittijiet fundamentali, il-moviment liberu taċ-ċittadini u l-ħaddiema kif ukoll il-kriżi ekonomika u soċjali. Dan identifika l-problemi prinċipali ffaċċjati fil-qafas ta' din il-kooperazzjoni, jiġifieri l-bżonn ta' kontroll aktar mill-qrib tal-ammissibbiltà tal-petizzjonijiet indirizzati lill-Kummissjoni, il-bżonn li jintalab l-intervent tal-Istati Membri u l-awtoritajiet tagħhom, il-preżenza tal-uffiċjali tal-Kummissjoni waqt il-laqgħat ta' preparazzjoni u fl-aħħar nett in-numru kbir ta' petizzjonijiet miftuħa li jżidu b'mod konsiderevoli l-piż tax-xogħol.
Sabiex titjieb il-kooperazzjoni mill-qrib eżistenti, il-Kummissjoni pproponiet soluzzjonijiet li jikkorrispondu mal-punti prinċipali mqajma, inklużi l-istedina tal-awtoritajiet tal-Istati Membri għal-laqgħat u aktar użu tal-għodod ta' riżoluzzjoni disponibbli.
Ir-relazzjonijiet mal-Kunsill
Il-Kumitat għall-Petizzjonijiet jilqa' l-preżenza tal-Kunsill fil-laqgħat tal-Kumitat, iżda jiddispjaċih li din il-preżenza ma tiġix tradotta f'kooperazzjoni aktar attiva, li tippermetti li tiżblokka l-petizzjonijiet li għalihom il-kooperazzjoni mal-Istati Membri tkun deċiżiva, iżda madankollu jenfasizza l-isforzi ta' ċerti Stati Membri bħall-Italja, il-Greċja u Spanja li jsegwu regolarment il-laqgħat tal-Kumitat.
Ir-relazzjonijiet mal-Ombudsman Ewropew – is-seduti tal-Ombudsman
Is-Sinjura Emily O'Reilly li ġiet eletta għall-ewwel darba bħala Ombudsman Ewropew f'Lulju 2013 reġgħet ġiet eletta għal mandat ġdid ta' ħames snin f'Diċembru 2014, eżerċitat fil-perjodu ta' dan ir-rapport is-setgħat tagħha b'mod attiv u bbilanċjat, kemm fir-rigward tal-eżami u t-trattament tal-ilmenti kif ukoll it-tmexxija u l-konklużjoni tal-investigazzjonijiet, u fir-rigward taż-żamma tar-relazzjonijiet kostruttivi mal-istituzzjonijiet u l-korpi tal-Unjoni u l-inkoraġġiment taċ-ċittadini sabiex jużaw id-drittijiet tagħhom quddiem dawn l-istituzzjonijiet u l-korpi.
Il-Kumitat għall-Petizzjonijiet għandu relazzjonijiet interistituzzjonali eċċellenti mal-Ombudsman Ewropew, u din tal-aħħar intervjeniet diversi drabi quddiem il-Kumitat: hija ppreżentat ir-rapport annwali tagħha tal-2013 fl-24 ta' Settembru 2014. Waqt l-intervent tagħha, hija pprovdiet informazzjoni dwar in-numru ta' ċittadini li rċevew għajnuna mis-servizzi tagħha fl-2013, in-numru ta' investigazzjonijiet miftuħa u magħluqa f'dik is-sena, l-istituzzjonijiet ikkonċernati mill-investigazzjonijiet miftuħa, ir-riżultati ta' dawn l-investigazzjonijiet, ir-rati ta' konformità mad-deċiżjonijiet tal-Ombudsman u fl-aħħar nett l-istatistiki tal-ilmenti riċevuti u l-investigazzjonijiet mibdija skont il-pajjiż. Hija enfasizzat it-temi prinċipali msemmija fil-qafas tal-attivitajiet tagħha (it-trasparenza, il-kwistjonijiet etiċi, il-parteċipazzjoni taċ-ċittadini, il-proġetti ffinanzjati mill-Unjoni, id-drittijiet fundamentali u l-kultura tas-servizz) u ppreżentat il-gwida tagħha għall-futur, partikolarment l-assi kbar tal-attivitajiet tiegħu (l-inċidenza, ir-relevanza, il-viżibbiltà) kif ukoll l-investigazzjonijiet strateġiċi fis-seħħ.
Hija intervjeniet quddiem il-Kumitat fit-2 ta' Diċembru fil-qafas tas-seduta bħala kandidat tal-Ombudsman u fl-elezzjoni tagħha waqt is-seduta plenarja ta' Diċembru, hija għamlet diskors li ġie apprezzat ħafna mill-Membri.
Il-kooperazzjoni mas-Servizz Legali tal-Parlament Ewropew
F'Settembru 2014 is-Sur Antonio Caiola, il-Kap tal-Unità għas-Servizz Legali tal-Parlament Ewropew, spjega fil-qosor il-kooperazzjoni tas-servizz tiegħu lill-Kumitat għall-Petizzjonijiet. Is-Servizz Legali jirrappreżenta l-Parlament quddiem kull ġurisdizzjoni u joffri opinjoni ġuridika lill-korpi kollha tal-Parlament. Dan irrefera b'mod ġenerali għas-sentenzi tal-Qorti Ġenerali tal-Unjoni li jikkonċernaw il-petizzjonijiet u t-trattament tagħhom. Il-każijiet kkonċernati ġew maqsuma f'żewġ kategoriji:
Ÿ L-ewwel waħda tikkonċerna l-petizzjonijiet ikkunsidrati bħala inammissibbli, li fosthom il-Każ T-308/07 (Ingo-Jens Tegebauer vs Il-Parlament Ewropew) huwa l-aktar notevoli. Skont ir-raġunament ta' din is-sentenza, kull deċiżjoni tal-Kumitat għall-Petizzjonijiet dwar l-ammissibbiltà għandha tkun akkumpanjata minn ġustifikazzjoni kompluta u ċara. L-istess prinċipju ġie kkonfermat fis-sentenzi ulterjuri, bħal T-280/09 (José Carlos Morte Navarro vs Il-Parlement Ewropew) u T-160/10 (J vs Il-Parlement Ewropew).
Ÿ It-tieni kategorija tinkludi l-każijiet dwar id-deċiżjonijiet tal-Kumitat li tingħalaq petizzjoni, l-ewwel wieħed ikun il-Każ T-186/11 (Peter Schönberger vs Il-Parlament Ewropew). Il-Kumitat ikkonkluda l-ammissibbiltà ta' petizzjoni; wara, is-Segretarjat għalaq il-petizzjoni u bagħat il-każ lid-DĠ Riżorsi Umani. Id-deċiżjoni tas-Segretarjat ġiet ikkontestata mill-petizzjonant u l-Qorti Ġenerali kkunsidrat li r-rikors kellu jiġi annullat minħabba li ma setax ikun hemm rimedju. Din l-opinjoni ġiet ripetuta f'każijiet oħra, bħall-Każ T-650/13 (Zoltán Lomnici vs Il-Parlament Ewropew)
Ÿ Opinjoni importanti oħra hija l-Każ Schönberger (C-261/13). L-Avukat Ġenerali Jääskinen interpreta id-dispożizzjonijiet relatati mad-dritt ta' petizzjoni f'dawl ġdid u indika li l-Kumitat għall-Petizzjonijiet jista' jiddikjara petizzjoni inammissibbli mingħajr ma l-petizzjonant ikun jista' jressaq rikors kontra tali deċiżjoni, li għalhekk tmur kompletament kontra l-ġurisprudenza Tegebauer, imma għad irid jitqies jekk il-Qorti tal-Ġustizzja hijiex se tadotta l-opinjoni tal-Avukat Ġenerali fis-sentenzi tal-futur tagħha.
Missjonijiet ta' investigazzjoni mwettqa fl-2014 u żjarat lejn istituzzjonijiet oħra.
Ÿ Il-Kumitat għall-Petizzjonijiet laqa' ż-żjara tad-delegazzjoni tal-Kumitat għall-Petizzjonijiet tal-Parlament Skoċċiż f'Diċembru 2014. Is-Sur David Stewart, il-President tal-Kumitat għall-Petizzjonijiet tal-Parlament Skoċċiż, ippreżenta l-ħidma tal-Kumitat tiegħu. Dan ġie stabbilit fl-1999 bħala kumitat permanenti tal-Parlament Skoċċiż. Fl-2004, il-ħolqien ta' sistema ta' petizzjoni onlajn iffaċilita l-kompitu għaċ-ċittadin li xtaqu jippreżentaw petizzjoni. Il-Parlament Skoċċiż kien l-ewwel parlament fid-dinja li implimenta tali sistema. L-iżvilupp ta' sistema onlajn kien essenzjali għall-funzjonament tajjeb tal-proċedura ta' petizzjoni, għaliex dan iggarantixxa l-aċċessibbiltà tagħha billi tiggwida liċ-ċittadini, stadju wara stadju.
Ÿ Ma saret l-ebda missjoni ta' investigazzjoni fl-2014 minħabba l-piż tax-xogħol tal-Kumitat għall-Petizzjonijiet iżda missjonijiet ta' ġbir ta' informazzjoni huma previsti għall-2015 (żjara liż-żona ta' qbid tal-Ebre u l-kwistjonijiet dwar il-protezzjoni tat-tfal fir-Renju Unit).
Seduti pubbliċi u dwar l-ewwel Inizjattivi taċ-Ċittadini Ewropej
Ÿ Fis-17 ta' Frar 2014, il-Kumitat għall-Ambjent organizza seduta dwar it-tema "L-ilma, dritt tal-bniedem" fil-qafas tal-ewwel Inizjattiva taċ-Ċittadini Ewropej. Il-Kumitat għall-Petizzjonijiet u żewġ kumitati oħra kienu assoċjati magħha. Dan il-Kumitat jemmen li l-Inizjattiva taċ-Ċittadini Ewropej hija strument ġdid biex jiġu introdotti kwistjonijiet partikolari fl-aġenda tad-dibattiti pubbliċi billi hija strument ġdid tad-demokrazija parteċipattiva fil-livell Ewropew. L-inizjattiva għandha tipprovdi liċ-ċittadini b'mezz biex isemmgħu leħinhom billi tippermettilhom jippreżentaw ċerti kwistjonijiet ta' interess lill-istituzzjonijiet Ewropej. Għan ieħor tal-Inizjattiva taċ-Ċittadini Ewropej huwa li tippromwovi d-dibattiti transkonfinali. Il-Kumitat għall-Petizzjonijiet iqis li l-Parlament Ewropew jikkontribwixxi biex jintlaħqu dawn l-objettivi bl-użu tal-mezzi kollha biex jiġu appoġġjati l-inizjattivi taċ-ċittadini, b'mod partikolari, permezz tal-organizzazzjoni ta' seduti pubbliċi. Il-Kumitat għall-Petizzjonijiet jappoġġja dan il-proċess u jqiegħed l-esperjenza twila tiegħu maċ-ċittadini biex dan l-objettiv jintlaħaq.
Ÿ Fl-10 ta' April 2014, il-Kumitat għall-Affarijiet Legali organizza seduta pubblika dwar it-tieni Inizjattiva taċ-Ċittadini Ewropej li tnediet b'suċċess bl-isem "Wieħed minna". Il-Kumitat għall-Petizzjonijiet kien assoċjat mal-organizzazzjoni tas-seduta.
Ÿ Fuq talba tal-Kumitat għall-Petizzjonijiet u tal-Kumitat għall-Affarijiet Kostituzzjonali, studju dwar " L-Inizjattiva taċ-Ċittadini Ewropej: l-Ewwel Tagħlimiet mill-Implimentazzjoni", indika d-diffikultajiet iffaċċjati mill-organizzaturi matul il-ħolqien u t-tmexxija ta' Inizjattivi taċ-Ċittadini Ewropej (ICE). Dan l-istudju analizza s-soluzzjonijiet possibbli u pprovda rakkomandazzjonijiet għat-titjib tal-Inizjattiva taċ-Ċittadini Ewropej bħala għodda effikaċi ta' demokrazija parteċipattiva fl-Unjoni Ewropea. Din tipproponi miżuri sabiex tiġi simplifikata l-proċedura u jitnaqqsu l-ispejjeż u l-piżijiet għaċ-ċittadini tal-Unjoni Ewropea. Il-mira, fl-aħħar nett, hija li tiġi definita strateġija konkreta sabiex iċ-ċittadini tal-Unjoni jingħataw il-mezzi ta' parteċipazzjoni attiva għall-bini tal-futur tal-Ewropa. L-għan tal-istudju kien li jiġu determinati l-ostakoli li nstabu mill-organizzaturi fl-implimentazzjoni u l-ġestjoni ta' Inizjattiva taċ-Ċittadini Ewropej, li jiġu studjati s-soluzzjonijiet possibbli li jippermettu li jingħelbu dawn l-ostakoli u jiġu suġġeriti rakkomandazzjonijiet sabiex jitjieb il-funzjonament tal-ICE. Il-konklużjonijiet prinċipali jikkonċernaw l-oqsma li ġejjin: is-sistema ta' ċertifikazzjoni onlajn, ir-reġistrazzjoni tal-ICE fi ħdan il-Kummissjoni Ewropea, is-sistema ta' ġbir onlajn, il-ġbir tal-firem miċ-ċittadini, il-verifika tal-firem mill-Istati Membri u fl-aħħar nett il-preżentazzjoni tal-ICE lill-Kummissjoni. Ir-rakkomandazzjonijiet prattiċi dwar il-provvista tal-infrastrutturi informatiċi (ħardwer u softwer) mill-Kummissjoni, ir-reviżjoni tar-regolament u l-artikoli tat-Trattat applikabbli kif ukoll ir-rekwiżit ta' traduzzjoni.
Ÿ L-organizzaturi ta' Inizjattiva taċ-Ċittadini Ewropej mingħajr suċċess "Intemmu l-ekoċidju fl-Ewropa: Inizjattiva taċ-Ċittadini sabiex jingħataw id-drittijiet lid-dinja" xtaqu jiġbdu l-attenzjoni tal-Kumitat għall-Petizzjonijiet dwar din l-inizjattiva waqt laqgħa taħt l-Artikolu 218 tar-Regoli ta' Proċedura. Din l-ICE kienet soġġetta għal eżami f'laqgħa bl-istess mod bħal petizzjoni ordinarja.
Temi ewlenin fl-2014
Mid-dħul fis-seħħ tat-Trattat ta' Lisbona fl-1 ta' Diċembru 2009, il-Karta tad-Drittijiet Fundamentali minn dakinhar saret strument legalment vinkolanti. Fid-dawl tal-petizzjonijiet li waslu, nistgħu ngħidu li dawn id-drittijiet, flimkien mal-ġustizzja, jikkostitwixxu l-akbar tħassib tal-petizzjonanti. Madankollu, ikun tajjeb li jiġi ppreċiżat li l-inkorporazzjoni tal-Karta fil-liġi primarja tal-Unjoni hi bbażata fuq il-prinċipju tas-sussidjarjetà, u dan ifisser li huma l-Istati Membri li jiggarantixxu r-rispett tal-prinċipji stabbiliti fil-Karta tad-Drittijiet Fundamentali. Din toħloq responsabbiltajiet ġodda għall-istituzzjonijiet inkarigati mit-teħid u t-twettiq tad-deċiżjonijiet, kif ukoll għall-Istati Membri fir-rigward tal-implimentazzjoni tal-leġiżlazzjoni tal-Unjoni fil-livell nazzjonali, u li d-dispożizzjonijiet tal-Karta għalhekk saru infurzabbli direttament mill-qrati Ewropej u nazzjonali. Il-Kumitat għall-Petizzjonijiet jixtieq jiddefinixxi b'mod aktar preċiż il-metodu ta' applikazzjoni tal-Karta.
Il-ġustizzja u d-drittijiet fundamentali.
Ÿ Fi Frar 2014, ġew diskussi madwar tletin petizzjoni dwar diskriminazzjoni li għaddew minnha ċerti ċittadini fid-Danimarka. Il-Kummissjoni indikat f'laqgħa mal-Kumitat għall-Petizzjonijiet li minħabba in-nuqqas ta' parteċipazzjoni tad-Danimarka fl-Ispazju ta' Ġustizzja u fl-istrumenti li jistgħu japplikaw (bħar-Regolament ta' Brussell IIa), dawn l-istrumenti mhumiex applikabbli. Ir-Regolament relatat mar-rikonoxximent reċiproku tad-deċiżjonijiet legali (ir-Regolament Ruma III) ma japplikax fil-fond għall-kwistjonijiet individwali. Il-Kummissjoni ħadet ċertu numru ta' inizjattivi, bħal proġett pilota dwar id-drittijiet għall-informazzjoni, li jikkonsisti fi proġett ta' sensibilizzazzjoni dwar is-sitwazzjonijiet partikolari f'ċerti Stati Membri, kif ukoll studju ta' mmappjar tal-proċeduri differenti fl-Istati Membri u jipprepara wkoll linji gwida għal sistemi ta' protezzjoni tat-tfal.
Ÿ F'Marzu 2014, ġew diskussi petizzjonijiet dwar id-diskriminazzjoni mill-awtoritajiet tar-Renju Unit ibbażati fuq l-etniċità, ir-reliġjon u l-lingwa u dwar il-ksur tal-Konvenzjoni Ewropea dwar id-Drittijiet tal-Bniedem. Il-prattiki tal-awtoritajiet responsabbli għaż-żgħażagħ fir-Renju Unit u fin-Netherlands skoperti mill-petizzjonanti, li ttieħdulhom it-tfal, li nfirdu mill-kuntest kulturali u lingwistiku tagħhom u fejn naqas il-kuntatt b'mod minimu bejn it-tfal u l-ġenituri. Il-membri tal-Kumitat għall-Petizzjonijiet talbu lill-Kummissjoni tirrevedi u ttejjeb il-leġiżlazzjoni applikabbli għall-moviment liberu fl-Unjoni Ewropea, minħabba li l-maġġoranza tal-każijiet jikkonċernaw ċittadini Ewropej li ċċaqilqu mal-familji tagħhom lejn Stat Membru ieħor sabiex jgħixu u jaħdmu fih. Il-Karta tad-Drittijiet Fundamentali ma tapplikax, minħabba li f'dawn il-każijiet, ma ġie implimentat l-ebda strument leġiżlattiv tal-Unjoni. Issa, skont l-Artikolu 51 tagħha, il-Karta tapplika għall-Istati Membri biss meta jkunu qed jimplimentaw il-leġiżlazzjoni tal-Unjoni. Xi membri jissuġġerixxu li ssir missjoni ta' ġbir ta' informazzjoni fir-Renju Unit sabiex jiġu investigati l-allegazzjonijiet tal-petizzjonanti u tiġi organizzata seduta pubblika dwar dawn il-kwistjonijiet waqt il-leġiżlatura li jmiss. Il-missjoni ta' ġbir ta' informazzjoni se ssir fil-ħarifa tal-2015, u studju dwar l-adozzjoni mingħajr permess tal-ġenituri ġie ippreżentat lill-Kumitat għall-Petizzjonijiet f'Lulju 2015, dan l-istudju jeżamina l-liġi u l-prattika fl-Ingilterra u f'Wales, meta jitqabblu ma' pajjiżi oħra fi ħdan l-Unjoni Ewropea. Barra minn hekk, din tispjega fid-dettall il-proċeduri segwiti mill-qrati Ingliżi fil-proċeduri ta' protezzjoni tat-tfal li jikkonċernaw tifel jew tifla li għandhom rabta ma' Stat Membru ieħor tal-UE, u tagħti rakkomandazzjonijiet għall-kooperazzjoni bejn l-Istati fil-proċeduri tal-futur.
Ÿ Eżempju tal-petizzjonijiet ippreżentati u diskussi f'laqgħa tal-Kumitat (f'Jannar u f'Ottubru 2014) huwa ta' dawk li jikkonċernaw il-kwistjoni tal-ambjent u tal-enerġija fil-kuntest tal-ipprospettar taż-żejt fi Fuerteventura u Lanzarote (fil-Gżejjer Kanarji). Dan it-tħaffir fl-ilma fil-fond, skont il-petizzjonanti, huwa suxxettibbli li jikkawża riskji sismiċi jew tnixxijiet taż-żejt, billi l-Gżejjer Kanarji huma partikolarment vulnerabbli fil-każ ta' roqgħa taż-żejt fid-dawl tan-natura prinċipalment turistika tagħhom. Il-Kummissjoni Ewropea taħseb li huwa f'idejn l-awtoritajiet nazzjonali li jimplimentaw u jirrispettaw il-leġiżlazzjoni tal-Unjoni u jevitaw ir-riskji marbutin ma' dan it-tip ta' attivitajiet. Dawn il-proġetti ta' prospettar taż-żejt kienu soġġetti għal valutazzjoni tal-impatt ambjentali fir-rigward tal-effetti diretti u indiretti li dan il-proġett jista' jkollu fuq l-ambjent, u l-Kummissjoni ħadet l-impenn li tikkontrolla b'mod attent ħafna r-rispett tar-rekwiżiti kollha tal-leġiżlazzjoni tal-Unjoni.
Il-benessri tal-annimali
Ÿ F'April 2014, ġiet diskussa petizzjoni dwar il-qtugħ tad-denb tal-qżieqeż fid-Danimarka, u l-Membri talbu t-twettiq ta' studju komparattiv fid-dipartiment tematiku dwar il-qtugħ tad-denb tal-qżieqeż fid-Danimarka, fl-Iżvezja, fir-Renju Unit, fil-Ġermanja, fin-Netherlands u fil-Belġju. L-istudju ġie ppreżentat f'Novembru 2014 u eżamina l-kwistjonijiet imqajma fil-Petizzjoni Nru 0336/2012, il-qafas ġuridiku relatat mal-protezzjoni tal-ħnieżer, il-livell ta' implimentazzjoni tad-Direttiva dwar il-protezzjoni ta' dawn l-annimali fir-rigward tal-qtugħ tad-denb skont l-informazzjoni disponibbli, l-azzjonijiet fis-seħħ, jew li jistgħu jittieħdu, sabiex tiġi żgurata l-applikazzjoni tajba tad-Direttiva mill-Istati Membri.
Id-diżabbiltà
Ÿ Diversi petizzjonijiet jevidenzjaw id-diffikultajiet li jiltaqgħu magħhom persuni b'diżabbiltà u l-fatt li dawn ma jgawdux il-libertajiet u d-drittijiet fundamentali stabbiliti fil-Konvenzjoni tan-Nazzjonijiet Uniti dwar id-Drittijiet ta' Persuni b'Diżabbiltà. Għalhekk, il-membri tal-Kumitat għall-Petizzjonijiet jieħdu r-responsabbiltà tagħhom b'serjetà kbira fir-rigward tal-istabbiliment ta' qafas għall-implimentazzjoni tal-Konvenzjoni. Fl-2014, il-Kumitat għall-Impjiegi u l-Affarijiet Soċjali ddeċieda li jagħti rwol lill-Kumitat għall-Petizzjonijiet fi ħdan il-laqgħat qafas dwar il-parteċipazzjoni tal-Parlament fil-Konvenzjoni tan-Nazzjonijiet Uniti dwar id-Drittijiet ta' Persuni b'Diżabbiltà.
Il-Kummissjoni Ewropea ddikjarat l-2014 bħala s-"Sena Ewropea taċ-Ċittadini" u enfasizzat l-elezzjonijiet Ewropej, li saru mit-22 sal-25 ta' Mejju. Il-Parlament Ewropew u l-Kumitat għall-Petizzjonijiet iħeġġu d-djalogu bejn il-livelli differenti ta' awtorità u s-soċjetà ċivili, id-demokrazija rappreżentattiva u parteċipattiva. Il-Kumitat għall-Petizzjonijiet huwa għodda prinċipali disponibbli għaċ-ċittadini sabiex jipparteċipaw aħjar fil-proċess demokratiku Ewropew, jiffavorixxi d-dibattitu, jinforma u jappoġġja liċ-ċittadini Ewropej dwar id-drittijiet tagħhom. Dan il-Kumitat jixtieq joffri liċ-ċittadini rabta diretta mal-istituzzjonijiet, billi jiżgura li dawn tal-aħħar jisimgħu l-problemi konkreti tagħhom.
Heinz K. Becker, Jens Gieseke , Peter Jahr, Jérôme Lavrilleux, Svetoslav Hristov Malinov, Roberta Metsola, Julia Pitera,Sven Schulze, Csaba Sógor, Jarosław Wałęsa,
Testi adottati, P7_TA(2014)0204.
Adottat mill-Kumitat tan-NU, fl-erbatax-il sessjoni tiegħu (17 ta' Awwissu - 4 ta' Settembru 2015); see: http://tbinternet.ohchr.org/_layouts/treatybodyexternal/Download.aspx?symbolno=CRPD%2fC%2fEU%2fCO%2f1&Lang=en
Testi adottati, P7_TA(2014)0233.
Testi adottati, P8_TA(2015)0009.